text:
Reglugerð fyri Brunnin
1. Postadressan hjá ”Brunninum” er: ”Føroya Ellisakfør” Yviri við Strond 22, , postsmoga 3005, 110 Tórshavn. Att ”Brunnurin”
2. Nevndin í Føroya Ellisakfør hevur avgerðarrættin í øllum ivamálum viðvíkjandi ”Brunninum” og dagliga raksturin av honum
3. Nevndin velur ein ”umsjónarmann” sum hevur ábyrgd av dagliga rakstrinum av Brunninum og øll mál skulu gjøgnum hann.
4. Fyri at fáa loyvi at hava akfar inni í ”Brunninum” skal skrivlig umsøkn sendast til Føroya Ellisakfør, somuleiðis skal ein vera limur í FE. Møgulig uppsøgn av plássi skal eisini vera skrivlig.
5. Ongin limur hevur framíhjárætt at fáa ellisakfør í ”Brunninum”.
6. Galdandi frá 14. mars 2009 fáa bert akfør pláss í Brunninum, sum kunnu koyra og/ella sum, eftir meting nevndarinnar, kunnu koma at koyra innan fyri rímiliga tíð. Vrak, ”Pappkassa-projekt” og ”upprustað” akfør sleppa ikki inn í Brunnin. Ellisakfør sum ikki kunnu koyra og ”vrak” sum eru í Brunninum 14. mars 2009, kunnu tó standa, um annars allar aðrar treytir eru hildnar.
7. Gjaldstreytir:
Pkt.1 Gjaldast skal fyri eitt ár í senn. (Sí tó pkt.3 og pkt.7).
Pkt.2 Gjaldast skal forút. Gjalddagur er 2. januar.
Pkt.3 Akfør, sum koma inn í fyrra hálvári gjalda árs gjald. Og akfør, ið koma inn í seinna hálvári, gjalda fyri hálvt ár.
Pkt.4 Depositum, kr. 1.000,00 eins og ársgjald skal gjaldast áðrenn akfarið kann koyrast inn í ”Brunnin”.
Pkt.5 Føst flyting skal stovnast í peningastovni fyri ”Brunngjaldið” (Skal prógvast)
Pkt.6 Um limur ikki hevur goldið limagjald og/ella Brunngjald áðrenn aðalfundin – sí § 6 í viðtøkum felagsins - verður ellisakfarið koyrt út úr ”Brunninum” og flutt við bili til adressuna hjá eigaranum. Tá er depositum mist.
Pkt. 7 Til ber, um serlig avtala verður gjørd, at gjalda ársgjaldið fyri ”Brunnin” í tveimum eins stórum gjøldum.
8. Eigarin fær eitt nummar, ið er persónligt. Nummari skal verða sett á eitt sjónligt stað á akfarinum, ið skal verða skrásett í navni eigarans. Um akfarið stendur undir presending el. líkn. skal nummarið eisini verða sjónligt.
9. Ikki er loyvt at gera nakað arbeiði á ellisakfør ella øðrum lutum í ”Brunninum” (vegna eldvandar). – Brunnurin er bert til goymslu av akførum og ongum øðrum.
10. Portrið og úthurðin í ”Brunninum” skal altíð verða aftur og læst og má einans verða opið, tá akfør skulu inn ella út. (Hetta fyri at spara streym).
11. Ikki er loyvt at goyma akfør ella aðrar lutir á økinum við ”Brunnin”.
12. Limir, sum hava ellisakfør í ”Brunninum”, hava sjálvir ábyrgdina av at hava akfarið hjá sær tryggjað og hevur felagið Føroya Ellisakfar onga ábyrgd – hvussu so verður – hvørki peningaliga ella á annan hátt, fyri skaddar lutir ella akfør.
13. Hvør limur hevur bert loyvi eitt ellisakfar í ”Brunninum”. Tó kann játtast pláss fyri eitt ella fleiri afturat um eingin er á bíðilista og pláss er í ”Brunninum”. Limir sum hava fleiri enn eitt ellisakfar í ”Brunninum” tann 14. mars 2009 kunnu tó hava tey standandi. Eingin avsláttur verður latin fyri at hava tvey ella fleiri ellisakfør í ”Brunninum”.
14. Um limur missir sítt Brunnpláss vegna vantandi inngjald ella brot á reglugerð, kann viðkomandi søkja um at sleppa inn aftur, men undir somu treytum sum nýggir limir og endar sostatt aftast á bíðilistanum.
15. Um limur ger skaða á bygningin, bygningslutir ella á ellisakfør sum er í Brunninum, skal boðast frá til umsjónarmann Brunnsins beinanvegin.
16. Ein dag um árið er ruddingardagur og annað lætt viðlíkahald inni og uttanfyri Brunnin. Hesin dagur verður lýstur á heimasíðu felagsins, í Tíðindablaðið Ellisakfør og sum SMS boð.
Soleiðis samtykt á aðalfundi 14. mars 2009, vísandi til §12 í viðtøkum felagsins.


c: text/html

text:
Tað var upprunaliga Musikkskúlin í Vágum og Tjóðpallur Føroya sum tóku stig til leikmyndina sum varð frumframførd í maj í fjør í barndómsheiminum hjá Mikkjali í Miðvági. Nú hava yrkistónleikarar úr øllum landinum, í samstarvið við Tjóðpallin, tikið seg saman um at taka leikin uppaftur. Sýningar verða á Vestanstevnu, á sama stað: í Beitinum í Miðvági.
Leikmyndin tekur støði í lívinum hjá einum listamanni, á bygd í Føroyum fyrst í farnu øld; hvussu umstøðurnar vóru hjá einum yrkjara, tá alt tað dagliga arbeiðið eisini skuldi gerast, og har tað “at yrkja um at arbeiða i staðin fyri at arbeiða” var hildið hánt um. Kortini hevur Mikkjal á Ryggi verið eitt av virknastu skøldum okkara. Eingin hevur sum hann lýst føroyskt arbeiðslív: grindadráp, hoygging, fjallgongu og útróður. Harafturat eigur hann uml. ein triðing av allari sálmabókini, umframt tær skúlabøkur og aðrar yrkisbókmentir hann hevur lagt eftir seg.
Súsanna Joensen og Hans Tórgarð skrivaðu leikritið, og Ólavur Jøkladal útsetti tónleikin. Tað mesta av tónleikinum er nýggjar útsetingar av teimum kendu sangunum og sálmunum hjá Mikkjali, men eisini eru tvey nýggj verk, sum Ólavur Jøkladal hevði gjørt til yrkingar hjá Mikkjali: ‘Steinstólpan’, og ‘Hýsisá.’
Hans Tórgarð hevur leiklutin sum Mikkjal, og 14 tónleikarar og sangarar, undir leiðslu av Ólavi Jøkladal, framføra tónleikin í samspæli við leikaran.
Framførslunar verða í Beitinum í Miðvági.
Leygardagin 9.juli kl. 17.00 og kl. 19.00
Sunnudagin 10.juli kl. 15.30 og kl. 16.30
Atgongumerkir á 100,- kr. kunnu keypast í Mylnuni (Bensinstøðin ið liggur beint við kirkjuna og Beitið)
Um nóg stór undirtøka er, verður skipað fyri eini Mikkjals rundferð í Vágum í samband við framførslurnar í Beitinum. Ferðaleiðari er við á túrinum. Tó verður eingin túrur í samband við framførslurnar sunnudagin 10. juli. Rundferðin byrjar við kirkjuna í Miðvági, og koyrt verður til Gásadals og Bíggjar, har Mikkjal virkaði sum lærari í mong ár. Vitjað verður í skúlunum á hesum støðum, og sagt verður frá virki Mikkjals. Aftur komin til Miðvágs verður farið niðan í Hýsisá at hyggja at ørindunum, Mikkjal høgdi í helluna har, áðrenn endað verður við sangleiki í Beitinum. Tilmelding til rundferðina í Vágum, íroknað atgongumerki til sangleikin í Beitinum, er á tel. 22 05 07 ella á teldupostadr. edvardjoensen@ymail.com. Samlaður kostnaður er kr. 250,-.
(KP)

robotstxt: allowed

filter: keep


text:
Kom og lækka ALS-útgjaldið nú. Tí annars er vandi fyri, at tað má lækkast í 2017.
Útvarpið er aftur farið í sjálvsving:
Bendir hetta ikki á, at tað sum var gjørt í fjør (ALS-gjaldið lækkað), at tað var ov lítið?
Hvar fær journalisturin hetta frá? Tað sum var gjørt í fjør var ikki ov lítið, men ov nógv. Og ALS-útgjaldslækkingin var skeiv. Ein trygging skal ikki minka dekningin, um fleiri skaðar henda. Og ALS-útgjaldið skal á sama hátt ikki lækka, tí fleiri eru arbeiðsleys. Tað hevur Høgni enntá fingið vitað frá fólki við skil fyri trygging
.
Mær vitandi er eingin við innliti í støðuna, sum heldur, at ALS skal lækka útgjaldið enn einaferð. So eg síggi tveir møguleikar: Onkur fyrireikar at koma við slíkum uppskoti, og brúkar Kringvarpið at fyrireika fólk at taka væl ímóti uppskotinum, ella er hetta ein púra uppspunnin søga frá útvarpinum? Bara meira public disservice.


text:
Talgildu Føroyar søkja eftir fólki
Arbeiðið við Talgildu Føroyum er av álvara er farið í gongd. Tí verður søkt eftir fimm starvsfólkum. Talan er um fimm avbjóðandi størv, til eina av týdningarmestu, størstu og mest framsøknu KT-verkætlanum í Føroyum nakrantíð.
Verkætlanarleiðari til Samleikan
Søkt verður eftir einum fólki at leiða verkætlanina Samleikin. Sum verkætlanarleiðari kemur tú at standa fyri at leiða arbeiðið við at seta í verk ein talgildan samleika fyri Føroyar. Les meira um starvið.
Verkætlanarleiðari til Grundardátur
Søkt verður eftir einum fólki, at leiða verkætlanina Grundardátur. Sum verkætlanarleiðari fyri grundardátur kemur tú at standa fyri at leiða arbeiðið við at menna og seta í verk grundardáturnar, t.e. persónsskrá, virkisskrá, ognarskráir og kortskráir. Les meira um starvið.
Ábyrgdarfólk til Samleikan
Søkt verður eftir einum ábyrgdarfólki til Samleikan. Sum ábyrgdarfólk fært tú ábyrgd av, at Samleikin verður rikin skynsamt og trygt, og at loysnin støðugt verður ment í tøttum samstarvi við onnur ábyrgdarøki á Gjaldstovuni. Les meira um starvið.
Ábyrgdarfólk til Tænastur og portalar
Søkt verður eftir einum fólki at virka sum ábyrgdarfólk til Tænastur og portalar. Sum ábyrgdarfólk, kemur tú fyrstu tíðina, at leiða verkætlanina, og tá loysnin er sett í verk, fært tú ábyrgd fyri at tryggja, at loysnirnar verða riknar skynsamt og trygt, og at standa fyri at loysnirnar støðugt verða mentar. Les meira um starvið.
Løgfrøðiligur ráðgevi
Søkt verður starvsfólki, at taka sær av løgfrøðiliga partinum av Talgildu Føroyum. Sum løgfrøðiligur ráðgevi kemur tú at standa fyri at smíða tað lógar- og regluverk, sum er neyðugt fyri at fremja átøkini í Talgildu Føroyum, og at tryggja loysnirnar eru í tráð við lóggávuverkið. Les meira um starvið.


text:
Johnny í Grótinum skrásetti í gjár nýggja ráðgevingarfyritøku, “ÍVF Í Grótinum”. Talan er um eitt íverksetarafelag, ÍVF, og sambært skrásetingini hjá Skráseting Føroya er endamál felagsins at “reka virksemi við ráðgeving um strategiskt samskifti, størri virkisbroytingar og leiðslu umframt annað virksemi í hesum sambandi”.
Felagið verður teknað av einum stjóra, sum er Johnny í Grótinum sjálvur. Hann skrivar á Facebook, at hann í gjár fekk handa lykil til skrivstovupláss í Hugskotinum, sum heldur til í Sjóvinnuhúsinum í Havn.
- Nú skal hugskot mítt um egið virki fáa ein kjans at bera á mál komandi mánaðirnar, skrivar Johnny í Grótinum á Facebook.
42 ára gamli Johnny í Grótinum tók við sum stjóri í Kringvarpi Føroya tann 1. september 2017, og 14. juni í 2018, eftir fleiri nógv umrødd starvsfólkamál, varð avtala gjørd við kringvarpsstýrið, at hann fór úr starvinum sum stjóri. Johnny sat sostatt sum stjóri í 287 dagar.


text:
Grønur vøxtur
Grønur vøxtur og avvøxtur eru politiskar agendair og ikki búskaparfrøðilig alternativ. Mær vitandi býr einki alternativt uppskot um búskaparfrøði undir hesum heitum. Haðani eru ikki komin nøkur skila alternativ til grundvøllin í búskaparfrøði, so sum teoriirnar um marknaðir, arbeiði, kapital, prísáseting, altjóða handil, vælferð, hitt almenna ella búskaparvøxtur.
Í dag fekk eg avbjóðandi spurningin, um ”degrowth” (vit kalla tað avvøxtur) ikki kundi koma í staðin fyri búskaparvøxtur.
Fremst av øllum má eg viðganga, at eg veit millum lítið og einki um ”green growth” ella ”degrowth”. Eg kenni tey bara frá heitunum sjálvum og onkrum populergreinum, sum eg helt meg skilja – men hvør veit? Tí tá hesi heitini síðani fleiri ferðir eru borin sum gløðandi brandar inn á gáttina hjá búskaparfrøðini, so skilji eg púrt einki.
Orsøkin man vera tann misfatan, at grønur vøxtur og avvøxtur hava nakað substansielt við búskaparfrøði at gera. Tað hava tey ikki. Tað einasta talan kann verða um, eru onkur illgrundað álop á búskaparfrøði frá fólki, sum svørja til grønan vøxtur og avvøxtur.
Grønur vøxtur og avvøxtur eru politiskar agendair og ikki búskaparfrøðilig alternativ. Mær vitandi býr einki alternativt uppskot um búskaparfrøði undir hesum heitum. Haðani er ikki komin alternativ til grundvøllin í búskaparfrøði, so sum teoriirnar um marknaðir, arbeiði, kapital, prísáseting, altjóða handil, vælferð, hitt almenna ella búskaparvøxtur.
Búskaparfrøði viðger vøxtur positivt í royndini at finna orsakir til vøxturin og mangan bara assosieringar hjá staðfesta vøxtrinum við aðrar variablar, so sum íløgur, vitan, institusjónir osfr.
Búskaparfrøði hevur onga normativa tilgongd til vøxtur sum fenomeðn. Vit vita at tann vøxtur, sum verið hevur, er materiella grundarlagið undir tí mannasamfelag, vit í dag hava, við øllum teimum herligheitum og fortreðiligheitum, sum til eru: vit liva longur, eru minni sjúk, vita meira, hava minni strævin lív, misjavnur komfortabilitetur, summi eta meira og eru feitari, onnur svølta og líða neyð av ymsum slagi, vit kunnu spreingja jørðina túsund ferðir í petti, ferðast til mánan og so mangt annað.
Fyri frøðiliga partin av búskapi ber saktans til at taka avgerð um at vera vegan ella LCHF (sum eg rondi at vera ;-)), at gevast við atomkraft, at seta mark fyri útláti av CO2 og sloyfa mánaferðirnar. No problem.
Búskaparfrøði mælir ikki til størri ella minni brúk av náttúrutilfeinginum. Tvørtur ímóti er kjarnin í búskaparfrøði ein stremban eftir at fáa sum mest gagn burtur úr hvørjum arbeiðstíma, hvørjari krónu av kapitali og hvørjum kubikki av náttúrutilfeingi. Ikki eitt einasta orð um hvussu nógvar arbeiðstímar, kapital ella náttúrutilfeingi, vit skulu brúka – men bara at fáa so nógv mannagagn burtur úr hvørji av teimum eindunum, sum vit politiskt ella marknaðarliga avgera at brúka.
Tí búskaparfrøði er frøðin um skilabestu nýtsluna av avmarkaðum tilfeingi – og hetta er orsøkin til okkara tilmæli um at í mest møguligan mun at brúka marknaðin til at býta tilfeingið millum brúkararnar av tí. Her skiljast vegirnir hjá búskaparfrøðingum og so mongum øðrum (hóast hetta framvegis einki hevur at gera við nøgdina av tilfeingi, sum brúkt verður).
Subscribe to: Post Comments (Atom)


text:
Hagstova Føroya: Nógv størsti vøksturin í tali er í Tórshavnar kommunu við 247 fólkum, ið er 31% av fólkavøkstrinum fyri alt landið. Men her skal minnast til, at í Tórshavnar kommunu búgva 42% av fólkinum, so kommunan fær ein minni part av fólkavøkstrinum enn restin av landinum tilsamans.
Av størri kommununum er annars størsti vøkstur í Klaksvíkar kommunu við 66 fólkum ella 1,3%, ið er eins og landsmiðal. Lutfalsliga var vøksturin serstakliga stórur í Sjóvar og Sørvágs kommunum við ávikavist 6% og 4,6% hvør, og í Porkeris kommunu við 7,2%.
Lutfalsliga størsta minkingin er í Fugloyar, Hovs, Fámjins og Hvalbiar kommunum.
Les eisini meiri her


text:
Havnebbasild (nebbasildaættin)
Ammodytes marinus Raitt, 1934
Stødd: Havnebbasild verður upp í umleið 25 cm long.
Dýpi: Hon er út á umleið 150 m dýpi.
Litur: Havnebbasild er grønblá um bakið, blá um síðurnar og silvurhvít undir búkinum. Á høvdinum er skarpt mark millum tað myrka ovari og tað ljósa niðari.
Teinar: R 56-63; G 29-33.
Lýsing: Havnebbasild hevur langan og klænan kropp, langt og spískt høvd, rundligan tvørskurð. Hon hevur eina langa ryggfjøður, ið byrjar frammarlaga á bakinum og kemur næstan aftur í klingruna. Hon hevur eina gotfjøður, ið er helvtina so long sum ryggfjøðurin og gongur líka langt aftur. Endin á uggafjøðurini kemur aftur undir fremra enda á ryggfjøðurini. Roðsla er um allan kroppin. Havnebbasild verður greind frá lítlu nebbasild m.a. á tí, at roðslan undir búkinum er fløkjaliga sett, ikki í beinum røðum, og at hon kemur ikki aftur á stertarótina. Sterturin er sýldur. Hon hevur ikki búkfjaðrar. Yvirkjafturin kann skjótast fram. Hon hevur ikki spískar tenn í gómanum.
Eyðkenni: Hon hevur ikki svartan blett við nasagluggarnar. Uggafjøðurlongd. Roðslan er ikki aftur á stertin og er óregluliga sett undir búkinum.
Týdningur: Í Føroyum hevur hon ikki havt vinnuligan týdning, men aðrastaðni verður hon nógv veidd.
da: Havtobis, en, Lesser sandeel – Launce, fr: Lançon equille, ís: Marsíli, no: Havsil, tý: Kleiner Sandaal - Tobis
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Orð: Fanny Crosby
Lag: Robert Lowry
Týtt: Victor Danielsen
1. So nær við Guds ríki! Áh, hvat fattast tær?
So nær við Guds ríki! Hvat forðar tær har?
Slepp, slepp hvørjum avgudi, hvør hann so er,
og vend tær til Jesus, sum bíðar tær her!
Niðurlag: Hann kallar á teg,
nú Jesus teg kallar, hann kallar á teg.
2. So nær, at tú sært, at Guds børn eiga tað,
sum verðin ei kennir og ei hevur sæð!
So nær við Guds ríki! Far yvir um tá,
og tað, Guds børn eiga, skal hjarta títt fá!
3. Í vónloysi doyggja er beiskasta neyð;
søkk ei uttan Kristus í ævigan deyð!
So nær við Guds ríki! Tak mót tí í dag,
nú náðin tær býðst, svara tilboðnum ja!


text:
Áminning til lesandi uttanlands um aktivering av p-tølum.
Avgreiðslurnar hjá TAKS steingja í tvær vikur í summar, frá 23. juli til 3. august. Tí er týdningarmikið, at lesandi uttanlands, ið koma heim at arbeiða í summar, skjótast gjørligt boða TAKS frá, um p-talið skal aktiverast.
Avgreiðslurnar hjá TAKS steingja í tvær vikur í summar, frá 23. juli til 3. august. Tí er týdningarmikið, at lesandi uttanlands, ið koma heim at arbeiða í summar, skjótast gjørligt boða TAKS frá, um p-talið skal aktiverast. Hetta skal gerast, tá ein veit á leið, nær ein verður heima. Um p-talið ikki verður aktiverað, kann ein ikki fáa løn útgoldna.
Fyri at aktivera p-talið kann ein antin ringja til TAKS á 352600 ella senda ein teldupost til taks@taks.fo. Um tann lesandi ikki hevur søkt um at varðveita fulla skattskyldu í Føroyum, skal hendan umsóknin sendast TAKS, saman við avriti av lestrarkortinum.
Um ein ikki hevur fingið p-talið aktiverað áðrenn summarfrítíðina, svara telefonirnar hjá TAKS tó millum kl. 11.00 og 13.00 í tíðarskeiðinum, tá avgreiðslurnar eru stongdar. Eisini ber til at senda ein teldupost til taks@taks.fo.
Vinarliga heilsan
TAKS
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Geytin 2019
Dan Klein --- 28.09.2018 - 08:15
Norðurlandahúsið
skipar aftur fyri Geytanum leygarkvøldið 23. februar 2019, tá nýggjastu
føroysku stuttfilmarnir verða sýndir og tvær filmsvirðislønir, Geytin og Áskoðaravirðislønin,
verða handaðar. Geytin verður byrjanarskotið til eina líttla viku við
føroyskum, norðurlendskum og altjóða filmum, tá filsmfestivalurin Tóff fer av
bakkastokki .
Nú stendur øllum filmsframleiðarum í boði at ríka um spírandi føroyska filmsskattin við at senda filmar inn til ársins filmstiltak, Geytin 2019.
Tykkara
filmar verða tilmeldaðir við at senda teldupost til film@nlh.fo við kunning um heiti og longd á
filmi, slag av filmi, navn á filmsframleiðara, teldupostadressu og
telefonnummari hjá kontaktpersóni.
Freistin at melda filmin til Filmskvøldið 2019 er tann 3. desember 2018. Krøvini til stuttfilmin, sum skal sendast Norðurlandahúsinum í seinasta lagi 4. januar 2019, eru hesi:
- Stuttfilmurin
skal í mesta lagi vera 30 minuttir. Tó kann filmsnevndin í serligum førum
gera undantøk, tá um longd ræður.
- Heitið
stuttfilmur hevur í hesum føri breiða merking og fevnir um spælifilm,
listafilm, tónleikafilm, heimildarfilm v.m.
- Stuttfilmurin
skal ikki hava verið sýndur áður á Filmskvøldunum í Norðurlandahúsinum.
- Stuttfilmurin
kann hava verið sýndur alment áður, men ikki longri síðani enn 23. februar
2018.
- Nevndin
tilskilar sær rætt at gera eitt úrval av tilmeldaðu filmunum. Nevndin
metir tilmeldaðu filmarnar eftir hesum virðum: søgu, søgusnildi og
handverk.
- Filmarnir
skulu vera í einum av hesum formatunum: DCP, Blu-ray, ProRes ella DnxHD.
Geytatiltakið er heilt vist best eydnaða átak at varpa ljós á nýggjan føroyskan stuttfilm. Nýggj nøvn leggjast til á hvørjum ári, og tey, sum fyrr vunnu Geytan, eru nú farin undir størri filmsætlanir, fleiri í fullari spælifilmslongd.
Tað var stjórin í Norðurlandahúsinum, sum heitti á formannin í Filmsfelagnum at menna konseptið við einum filmskvøldi. Í samráð við familjuna varð navnið Geytin valt. Verdóttur Geytans, Astrid, sniðgav standmyndina, sum sonur hennara, David, tilvirkaði.
Tiltakið, sum skuldi vísa eitt úrval av aktuellari føroyskari filmsgerð, varð fyrstu ferð hildið undir navninum Geytin í Norðurlandahúsinum fyri jól í 2012.
Geytavirðislønin er nevnd eftir kollfirðinginum og
agronominum, Herálvur Geyti, føddur í 1914 og deyður í 1985, sum feraðist bygd
úr bygd at vísa film, har eingin biografur var.
Geytavinnarar eru higartil Sakaris Stórá fyri Summarnátt í 2012, Dávur Djurhuus fyri Terminal í 2013, Heiðrikur á Heygum fyri Skuld í 2014, Andrias Høgenni fyri Stina Karina í 2015 og Andrias Høgenni aftur í 2016 fyri Et knæk. Í 2018 vann Trygvi Danielsen, ið eisini kallar seg Silvurdrongur, Geytavirðislønina fyri 111 góðir dagar.
Tey, ið hava vunnið Áskoðaravirðisløn Tórshavnar kommunu eru higartil Annika á Lofti fyri Mist í 2012, Jónfinn Stenberg fyri Munch í 2013, Heiðrikur á Heygum fyri Skuld í 2014, Jónfinn Stenberg og Jóannes Lamhauge fyri Tunnan í 2015, Andrias Høgenni fyri Et knæk í 2016 og Maria Tórgarð fyri Maðurin við blæuni.
Hvørt ár hevur Geytadómsnevndin bjóðað einum útlendskum
dómsnevndarlimi at vera við í metingini, tá besti føroyski stuttfilmurin skuldi
finnast og fáa Geytan. Fyrsta árið var tað listarligi leiðarin á norðurlendsku
filmstevnuni í Lübeck, Linde Frölich. Tann filmsstevnan hevur verið hildin í 60
ár og hevur altíð havt tætt samband við Føroyar. Til dømis vann Katrin
Ottarsdóttir fyrstu virðisløn í Lübeck í 1989 fyri Atlantic Rhapsody, sum er
fyrsti føroyskt framleiddi spælifilmur.
Útlendsku dómsnevndarlimirnir vóru síðan amerikanska
Meira Blaustein, ið er knýtt at Woodstock Film Festival, norska Silje Engeness,
sum er leiðari fyri Kosmorama í Tróndheimi, finski Petri Kemppinen, ið er
stjóri í Nordisk TV & Film Fond og í fjør varð fyrsti filmsleikstjóri boðin
við í Geytadómsnevndina. Tað var íslendski Hlynur Pálmason.


text:
Orð: Petur Jacob Sigvardsen
Viðmerking: Yrktur um hvítusunnuna 2009.
Við Ádami kom syndin her til foldar,
og ættin øll varð aftur førd til moldar,
tá Harrin sjálvur læsti Edens grindir,
og til hvørt mansbarn bórust heimsins syndir.
Hin annar Ádam læt á fold seg føða
sum tað Guds lamb, ið okkum skuldi grøða,
í lýdni gav hann lív sítt her á foldum,
tá birtist aftur lívið undir moldum.
So sigursæl nú lýsir páskasólin,
tí vígdur vegur er til náðistólin,
har Gud í Kristi okkum øll vil náða,
so fyrigeving vit og frelsu fáa.
“Eg eri dyrnar,” so hans orð nú ljóða,
og inn um tær hann øllum enn vil bjóða,
og hvør tann, sum í trúnni tað vil gera,
hann bjargaður og frelstur víst skal verða.
Har ein og hvør kann rinda syndamøði,
hjá honum finna hvíld og sálarføði,
og tá ið her er liðin náttin langa,
skal brúður hans um perluportrið ganga.


text:
Hann varð føddur í Elduvík 16/24902. Komin til mans var hann nøkur ár til skips, veturin 1924-25 var hann á Føroya Fólkaháskúla í Havn, fór seinni á skiparaskúla og tók prógv í 1928. 1 1933 setti hann búgv í Vestmanna, og alla ævi sína var hann knýttur at sjóvinnu, fyrstu árini 96 sum fiskimaður og siglingarmaður, seinni sum reiðari.
Hann var bygdaráðslimur og skúlaráðslimur drúgv áramál, og hann sat á Føroya Løgtingi umboðandi Fólkaflokkin 1945-58.
Fyrstu trý bardagaárini sigldi hann við Vestmannaskipum við feskfiski til bretska marknaðin; í 1940 var hann við »Union Jack«, sum varð søkt av týskum kavbáti -manningin bjargaði sær við neyð og deyð í lítla báti á land á Flannan Island; teir høvdu tá sitið við árarnar í 42 tímar. Um hesa hending skrivaði hann frasøgnina »Ein vandaferð«, 1952.
Fríðrikur doyði 6/7-1981.
Úr: Árni Dahl: Bókmentasøga I-III. Fannir. 1980-83.


text:
Svart/Hvítt – Here we go again
Áhh vit vóru ein so deiligan súkklutúr í gjár. Tað var ikki so heitt, sum tað hevur verið seinastu dagarnar. So nú mátti eg finna buksurnar og troyggjurnar fram aftur. Men tað er kanska gott at eg venji meg við kuldan, nú eg skjótt komi heim aftur til oyggjarnar.
Ofta dámar mær væl tann feminina stílin, men viðhvørt havi eg eisini bara hug til at vera avslappað og einkul. Tað er so lekkurt at hava summarferiu og onki at skulla. Tá kann eg skjótt finna uppá alt møguligt tvætl, tí eg trívist ikki so væl tá eg keði meg. Eg gjørdi mær tvær flættur í hárið. (Tað hevur man jú altíð brúk fyri, so tað var ein upplagdur møguleiki ;)) Fyri at fáa tær so stórar, háli eg í allar bukturnar, tá eg eri liðug at flætta. Mær dámar ikki so væl tá tað er alt for “pent”, so tí geri eg tað eitt sindur rokaligt.
Mínar yndis svørtu “slimfit” jeans, eru frá merkinum “Noisy May”. Tær hava eitt sindur av elastikki í, og tí eru tær ordiliga lekkrar at verða í + so kosta tær bara 200-300kr! So tað er onki, í mun til hvat nógvar aðrar buksur kosta. Vero Moda í SMS og Cheap í Klaksvík plaga at selja hesar buksurnar, so tú burdi funnið tær har, um tú eisini kundi hugsað tær eitt par.
Troyggjan er frá Gina Tricot og skógvarnir frá H&M.
M&K


text:
Orð: Hanus Kamban
Lag: Kári P.
tá várið verðina víðkar
og skýmingin heimin lyftir
so svangur eg gloppi gluggan
tí mítt sinn er í kyksilvurskifti
kenst mítt lív sum ein logi ið leingist
eftir munnum ið varliga blása
og sum eimur ið fegin vil kykna
men ongan enn hevur hjá sær
er verðin eitt hav av lyktum
sum í býarins kvøldarfriði
veittra við fevnandi hondum
og rópa: kom higar kom higar
og eg hoyri múrarnar rapla
sniglar krúpa úr skeljum
skotran og pikkan og pístran
tí tað brestur í kvøld fyri nevjum
á lívum ið steinrunnin dvaldu
men nú vilja bráðna og brosa
á sálum ið bíðandi nærkast
hjartanna kyku osmosu


text:
Hevur tú hugsað um, at tey størstu úrslitini og frambrotini í Føroyum eru framd við tjóðskaparrørsluni og Tjóðveldinum á odda? Tí at vit hava ein flokk og eina rørslu, sum hava bygt á eina greiða hugsjón um einar frælsar Føroyar fyri øll?
– Har vit sjálv taka ábyrgd av okkara landi og okkara samfelag?
– Har vit altíð byggja á tað, sum vit sjálv kunnu skapa úr okkara egna tilfeingi?
– Har vit alla tíðina menna okkara egnu førleikar sum fólk?
– Og har vit hava samband við allan heimin sum fólk millum onnur?
Um tú ivast, kanst tú her lesa um nøkur av úrslitunum, sum Tjóðveldi hevur staðið á odda fyri at fremja. Og sum at enda eru komin í lag við fólksligum trýsti og í samstarvi við aðrar flokkar.
Í nógvum av hesum málum var stór politisk mótstøða. Men í dag taka tey flestu undir við teimum málum, sum Tjóðveldi hevur stríðst fyri – og sum fyrr vórðu skírd “óðamannaverk og órealistisk.”
Nøkur høvuðsmál og úrslit:
At taka mál undir føroyskt ræði og føroyska ábyrgd. Til dømis: Fiskimark, undirgrund, skúlamál, almannamál, Fólkakirkju, tilbúgving, umhvørvi og havumhvørvi, vinnulóggávu, skipatrygd, útbúgvingarstuðul fyri lesandi í Føroyum o.m.a.
At vinna rættindi hjá føroysku tjóðini at umboða seg sjálva í altjóða samstarvi.
At seta í verk minstuløn og sosialar trygdarskipanir hjá fiskimonnum og verkafólki.
At stovna Húsalánsgrunnin, sum gjørdi tað møguligt hjá vanligum fólki í Føroyum at seta føtur undir egið borð.
At byggja upp føroyskt skúlaverk, heilsuverk og almannaverk.
At menna hægri útbúgving og gransking í Føroyum – við miðnámsskúlum, Fróðskaparsetri, granskingargrunni og skúlum kring landið, og at seta í verk útbúgvingarstuðul til lesandi og lærlingar.
At skipa føroyskan mentanarpolitikk, byggja upp føroyskar mentanarstovnar og stuðla listafólki. Til dømis: Mentanargrunnin, Útvarp, Sjónvarp, søvn, bókasøvn, Tjóðpallurin, stuðul til bókaútgávu, orðabøkur o.m.a.
At binda landið saman við vegum, tunlum, havnum og framkomnum skipum.
At flyta føroyska fiskimarkið út – fyrst út á 12 fjórðingar og síðan 200 fjórðingar.
At taka umsitingina av undirgrundini á føroyskar hendur.
At mótmæla hernaðarútbyggingini í Føroyum undir kalda krígnum, har avgerðir vórðu tiknar, uttan at Føroya fólk varð kunnað ella eftirspurt.
At fáa beinleiðis handilssambond millum Føroyar og onnur lond.
At Føroyar standa uttanfyri ES.
At fáa umhvørvislóggávu í Føroyum.
At seta í verk javnstøðulóg í Føroyum.
Fullveldissamgongan 1998-2003:
Fullveldissamgongan fór fyri fyrstu undir samráðingar við donsku stjórnina um at skipa Føroyar sum sjálvstøðugt land í einum frælsum felagsskapi við Danmark. Tær samráðingarnar rukku ikki á mál. Men hetta tíðarskeiðið skapti málið um einar frælsar Føroyar eina ørgrynnu av politiskum úrslitum og avrikum á øllum politiskum økjum. Og áhugin fyri at taka lut í politikki og at byggja land var ovurstórur millum fólk.
Fullveldissamgongan framdi m.a. hesi ítøkiligu úrslit:
Bankamálið varð loyst við stórum endurgjaldi til Føroya.
Undirgrundarmarkið við bretar varð loyst.
Skúlamál, almenn forsorg, skipasýn , havumhvørvismál, tílbúgving, og onnur mál vórðu tikin undir føroyskt ræði og føroyska ábyrgd.
24 mál vórðu liðugt fyrireikað og klár at yvirtaka: Harundir Fólkakirkja, Løgregla, Rættarskipan, Útlendingamál og persónsrættur.
Vit gjørdu okkum samstundis 366 mió. kr. minni heft av donskum studningi, og fastfrystu veitingina. (Annars hevði hon í dag verið 1,4 mia.kr.). Í roynd og veru ein hálvering av blokkstuðlinum.
Uppskot til føroyska grundlóg varð gjørt av Grundlógarnevndini.
Við Hvítubók o.ø var okkara rættarstøða lýst út í æsir, eins og øll krøv til umsiting, lóggávu og búskaparliga tillaging til einar sjálvstøðugar Føroyar.
Fullfíggjað uppskot varð gjørt til fullveldissáttmála.
Okkara hermálsliga støða og samstarvsmøguleikar vórðu kannaðir og lýstir við hjálp frá altjóða serfrøðingum.
Lógarfest varð, at dómarar og dómarafulltrúar við Føroya Rætt skulu duga føroyskt og kenna føroysk viðurskiftir.
Sendistova í London varð stovnað.
Lønarniðurskurður og kreppa undanfarnu árini vórðu vend til, at reallønin hjá øllum inntøkubólkum hækkaði munandi.
Skattalættar vórðu framdir til tey lægstløntu og til fólk við vanligari miðalinntøku.
Studningskipanir til høvuðsvinnuna vórðu støðgaðar.
Lóggávu og játtan til 123 nýggj ellis-, røktarheims- og sambýlispláss varð framd.
Fólkapensjónin varð hækkað við 8.000 kr. fyri hjún og 12.000 kr. fyri støk.
Nýggj lóg um barnavernd varð gjørd.
Fyritíðarpensjónin varð hækkað munandi og prístalsviðgjørd .
Barnafrádrátturin varð tvífaldaður.
Nýggj dagpeningalóg til tímalønt varð framd, har karensdagar vórðu tiknir av.
Nýggj arbeiðsumhvørvislóg sett í verk.
Barsilsskipanin varð sett í verk.
Nýtt landssjúkrahús varð bygt.
Sambýlir til eldri og til autistar og minnisveik vórðu stovnað.
Nýggj lóg um dagsstovnar og dagrøkt varð sett í verk. Kommunurnar tóku ábyrgdina av økinum. Tørvurin á barnaansing varð nøktaður kring landið, og tað gjørdist ein rættur hjá børnum at fáa tilboð um pláss.
Yvirskot var á fíggjarlógini hvørt ár í 6 ár.
Skuldin til Danmarkar varð goldin niður úr 5,6 mia. kr. í 2,1 mia. kr.
Uttanlandsskuldin varð minkað niður í 6,3 mia. niður í 3,7 mia kr.
Nýtt prístal varð gjørt.
Tjóðarroknskapur varð gjørdur (sum ikki hevði verið í 10-tals ár).
Ruddað varð upp í kapitalvinningsskattaskipanini.
10-ára Langtíðarætlan varð gjørd fyri íløgur, ið varð avtalað og samskipað við kommunurnar
Lestrarstuðulin varð hækkaður 35%.
Lesandi uttanfyri Norðurlond vórðu javnsett við onnur og kundu lesa hvar tey vilja, uttan mun til inntøku.
Altjóða Skrivstovan til lesandi varð sett á stovn.
Nýggjar útbúgvingar vórðu settar á stovn á Fróðskaparsetri Føroya.
Nýskipanir fyri gransking vórðu settar í verk við Granskingargrunninum.
Nýggj lóg um lærara- og pedagogútbúgving varð gjørd.
Nýggj lóg um útbúgving til sjúkrarøktarfrøði varð framd
Skúlatilboð til ung við breki varð sett á stovn.
Almanna- og Heilsuskúli varð settur á stovn.
Játtanin til fólkaskúlan varð munandi hækkað .
Eftirskúlalóg varð sett í gildi.
Játtanin til mentanarøkið varð tvífaldað.
Tjóðpallur Føroya varð settur á stovn – sum bæði stuðlar yrkissjónleiki og áhugasjónleiki.
Mentanargrunnur Landsins varð nýskipaður og játtanin hækkað støðugt.
Nýggj mentanarpolitisk ætlan varð løgd.
Nýggj lóg um bókasøvn varð sett í verk.
Byrjað varð at byggja og útbyggja miðnámsskúlar kring alt landið – Tekniska Skúla í Klaksvík, Sjómansskúlan í Tórshavn, Miðnámsskúla í Vági, Fiskivinnuskúla í Vestmanna, og liðugt uppskot um Marknagilsdepilin gjørt.
Nýggj Sandoyarferja (Teistin) varð bygd og túratalið økt munandi.
Undirsjóvartunnil varð gjørdur undir Vestmannasund.
Undirsjóvartunnil til Norðoyggjar samtyktur og liðugt boraður.
Berghol til Gásadals varð bygt.
Nýtt Suðuroyarskip (Smyril) varð bygt.
Ferjulega í Kalsoynni varð gjørd.
Nýggj ferjulega á Krambatanga .
Havnaútbygging í Vági.
Berghol millum Øravík og Hov varð samtykt.
Nýtt vaktarskip (Brimil) varð bygt.
Fullfíggjað føroysk tyrluskipan varð sett í verk.
Nýggjur vegur til Velbastaðar/Gomlurætt.
Nýggj ellis-/røktarheimspláss og sambýli gjørd.
Øll galdandi føroysk lóggáva við kunngerðum varð løgd á lógardátubasa á internetinum.
Krøv til føroyskt lógarsmíð og eftirkanning vórðu sett í verk.
Løgtingsins Umboðsmaður varð settur á stovn.
CHE-samgongan 2008
Tann sonevnda CHE-samgongan varð skipað í februar 2008 og virkaði fram til september 2008. Hesa tíðina var tingið bert saman í tilsamans í góðar 4 mánaðir. Kortini er neyvan so nógv framt uppá so stutta tíð í føroyskum politikki. M.a. hesi mál:
Barnsburðarfarloyvið longt við 8 vikum.
Stakir uppihaldarar fingu barnaískoyti á 6000 kr. eyka árliga fyri hvørt barnið.
FAS-skipanin varð gjørd kappingarfør.
Brúkaraumboð sett á stovn.
Skil fingið á útlendingamálum og Útlendingastova sett á stovn.
Fróðskaparsetrið varð munandi útbygt við fleiri hægri útbúgvingum.
Miðnámsskúlin í Marknagili samtyktur.
Kringvarpið fekk nýtt digitalt sendinet.
Økt játtan til børn við serligum tørvi.
Átøk fyri lesiveik í fólkaskúlanum.
Fleiri pláss til lærara- og pedagogútbúgvingarnar.
Fleiri nýggj miðnámsskúlapláss í Eysturoynni.
Vinnulóggávan varð dagførd.
Víðfevnd tryggingarlóggáva samtykt.
Loyvi varð givið til tollfría sølu á flogvøllinum.
Endurgjaldsábyrgdarlógin varð samtykt, ið gevur øllum vanlukkuraktum nýggja rættindi.
Játtanirnar til Mentanargrunn, tónleik, Tjóðpall og vinnugransking øktar.
Økisdepil og sambýli til sinnisveik samtykt.
Nýggjur fiskivinnupolitikkur varð stungin út í kortið.
Uttanríkisráð sett á stovn.
Samráðingar vóru um EFTA-limaskap og handilsavtalur.
Semjur við minnilutastjórn 2011
Í mai 2011 og í september 2011 gjørdi Tjóðveldi semjur við minnilutastjórnina, sum tá sat. Hesar tveir mánaðir hendi meira enn alt valskeiðið frammanundan. Og m.a. vórðu hesi úrslit framd:
Fíggjarkarmar vórðu samtyktir til 2016.
Búskapargrunnur Føroya varð stovnaður og pengar settir í.
Loðslógarøkið varð yvirtikið til frama fyri skipatrygd og umhvørvisverju.
Samtykt varð at áseta fátækramark.
Langtíðarsemja varð gjørd um umlegging í fiskivinnupolitikkinum.
Ferðaráð Føroya varð sett á stovn aftur.
Samtykt varð at byggja nýtt Havrannsóknarskip og peningur settur av.
Samtykt varð at byggja íbúðir til fólk við serligum tørvi kring landið.
Húsalánsgrunnurin varð umskipaður og fekk nýggjar heimildir.
Lutaíbúðarlógin varð samtykt.
Langtíðar íløguætlan varð gjørd.
Pensjónsbroytingar samtyktar.
Tjóðpallur Føroya fekk íløgujáttan.
Møguleiki til at bryggja sterkt í Føroyum settur í verk.
Samtykt varð at seta Rættarskipanarnevnd at gera uppskot til føroyska rættarskipan.
Tingskipanin varð broytt, soleiðis at danska grundlógin og heimastýrislógin ikki kunnu forða uppskotum at verða løgd fram á ting.


text:
Tíðindi
september 2017
Svana cup í Løkshøll
Tíðindaskriv frá Svani Svanur, sum er ítróttarfelag fyri fólk við rørðslu- og menningartarni í Eysturoy, hevur tey seinastu átta árini skipað fyri einari cup-kapping í boccia, ið kallast Svana Cup. Henda kappingin verður í Løkshøll
Dreymar við havið í Løkshøll
Seinastu tíðina hava sera nógvir fyrispurningar verið, um nýggi føroyski filmurin hjá Sakarisi Stórá, Dreymar við havið, fer at verða vístur í Løkshøll. Frá okkara síðu hava vit arbeitt við málinum, og niðurstøðan er, at
juni 2017
Broyting í skránnið
Filmurin Heartstone, ið skuldi verða vístur í kvøld, er útsettur til sunnudagin 25. juni kl. 20.00. Ístaðin verður filmurin Læknin frá Chaussy vístur. Sí meira um filmin her.
maj 2017
Finalistarnir funnir!
Bæði innleiðandi umførini av sera vælumtóktu lokalu spurnarkappingini av Skipanesi til Æðuvíkar hava nú verið í Løkshøll. Úr fyrra innleiðandi umfarinum komu lokalu vábingarnir Jóannes Djurhuus og Eli Lassen víðari, saman við fyrrverandi hjálparvenjarunum Djóna
Filmssýningarnar útsettar
Av serligum hølisumstøðum eru sýningarnar í dag útsettar til komandi sunnudag, 21. mai somu tíð. Atgongumerkir keypt í forsølu kunnu antin flytast við sýningunum, ella afturrindast. Skriva til loksholl@loksholl.fo.
december 2016
Hvussu ávirkar skermtíð og tøkni menningina hjá barninum?
Barnamentan 2017 SKEIÐS- OG RÁÐLEGGINGARDAGUR Kostnaður fyri hvønn 995, 17. februar í Løkshøll Væl dámdi skeiðshaldarin Mette Carendi kemur til Føroyar í februar 2017. Hon kemur at greiða frá nýggjastu gransking og vitan um evnið


text:
Orð: Albert Benjamin Simpson
Lag: William J. Kirkpatrick
Týtt: Victor Danielsen
1. Forðum søkti eg, áh, Harri,
eina signingar frá tær,
søkti eina tínar gávur –
nú tú sjálvur alt ert mær!
Niðurlag: Jesus, Jesus, Jesus eina,
tú ert vorðin alt hjá mær,
alt á jørð og alt í Himli,
alt eg havi nú í tær!
2. Fyrr á kenslur bert eg bygdi,
nú á orð títt byggi eg,
og tann Himmal, ið eg søkti,
fann eg við at kenna teg.
3. Eitt sinn frið í tí eg søkti,
sum eg gjørdi fyri teg;
nú er tað mín friður vorðið,
sum tú gjørdi fyri meg.
4. Áður helt eg mær við Jesus,
nú, nú heldur Jesus mær;
ei við streyminum eg reki,
hann meg varðar trygt hjá sær.
5. Leingi bar eg tungar byrðar,
nú ber hann tær fyri meg;
hvat eg eri, var og verði,
Jesus tók tað alt á seg.


text:
Slovakia ar áður eystari partur í samveldisríkinum Kekkoslovakia. Hetta náttúruvakra landið er strálbygdari enn framkomna ídnaðarlandið Kekkia. Tá ið Kekkoslovakia varð leyst av Sovjetsaveldinum í 1990, hildu slovakar, at kekkar, sum vóru betur fyri fíggjarliga, fingu ov stórt vald í samveldisríkinum, og á fólkaatkvøðu í 1993 valdu teir at seta á stovn sítt egna ríki. Sundurbýtið hevði við sær, at lívskorini í Slovakia versnaðu nógv, tí at tá fall fíggjarligi stuðulin úr Kekkia burtur. Flestu fólk tala slovakiskt; men ymisk avbrigdi av slovakiskum verða enn talað í fjarskotnum og avbyrgdum økjum.
Bratislava er ein av heimsins yngstu høvuðsstøðum - hann gjørdist høvuðsstaður, tá ið slovakar fingu tjóðveldi í 1993. Gamli erkibiskupsgarðurin er nú bygdur um til tinghús. Bratislava er einasti stórbýur í Slovakia, og søguliga hevur hann havt meiri samband við Ungarn enn Slovakia. Góða samskiftiskervið og framkomni ídnaðurin í býnum hava fingið útlendskar fyritøkur at gera íløgur har.
Í Slovakia eru mangar bygdir uppi í hálendinum og mangir smábýir. Bóndagarðarnir eru annaðhvørt smáir óðalsgarðar, ella stórgarðar, ið ríkið rekur. Sum í Kekkia er høvuðssgrøðin epli, sukurrøtur og korn. Rættiliga stórur partur av grøðini verður nýttur til fóður. Hóast mangir slovakar búgva á bygd, arbeiða færri og færri nú í landbúnaðinum, so hvørt hann verður nútímansgjørdur, og ídnaðurin mennist. Fólk eru eisini farin at flyta av bygd til býirnar.
Slovakum dámar væl at halda stevnur við fólkatónleiki og dansi. Á stevnunum eru teir í tjóðbúna. Tjóðsiðirnir her eru týðandi partur av fólksins mentan og eru ólíkir siðunum í Kekkia. Kekkisk mentan hevur røtur sínar fyri norðan; slovakisk mentan er sprottin sunnan- og eystaneftir, úr Ungarn og Russlandi. Kommunistastýrið eggjaði fólki at lívga og goyma siðirnar.
Nú starvar triðingur av verkafjøldini í ídnaðinum. Landið stríðist fyri at menna ídnaðin, so at tað kann koma upp í part ímillum framkomin ídnaðarlond; men trupult hevur verið at umskipa stóru ríkisfyritøkurnar, sum gamla kommunistastýrið setti á stovn. Námsvinna og metalídnaður eru gomul í Slovakia, og sagt verður, at fyrstu ferð krút varð nýtt í námum í Evropa, var í námunum í Bánska Stiavnica. Stórir skógir eru enn í Eysturslovakia, og har er nógv skógarvinna.
Slovakia er vakurt land, og so leingi landslagið og vøkru bygdirnar fáa frið, eru ferðavinnumøguleikarnir góðir. Náttúran í hálendinum er stórsligin, har eru fleiri gamlar borgir og smáir, væl vardir víggirdir miðaldarbýir og heilsubótarstaðir. Stórur dentur verður lagdur á at menna ferðavinnuna, men enn eru alt ov fá gistingarhús.
Hjartað í Miðevropa eru tey fyra londini, Pólland, Kekkia, Slovakia og Ungarn. Í Póllandi og Ungarn er ógvuliga slætt, men í pørtum í Kekkia og Slovakia er hægri. Landamørkini í Miðevropa eru mangan flutt seinastu øldirnar. Ein atvold var, at landslagið er so slætt, at ilt var at verja seg, tá ið fremmant hervald søkti at; eitt annað var, at landøkið var ímillum fýra stórveldið: Russland, Eysturríki-Ungarn, Proysland og Ósmannaríkið. Eftir seinna heimsbardaga hevði Sovjetsamveldið eftirlit við Miðevropa, og londini hava bara havt fult frælsi síðan síðst í 1980-árunum.
Flestu miðevropearar eru rómverskt katólskir. Halgidagshald og aðrar átrúnaðarligar kirkjuligar høgtíðir eru fastir tættir í gerandislívinum. Londini vórðu ikki kristnað fyrr enn um ár 1.000. Av tí at fólkið í hesum londum javnan hevur staðið undir øðrum tjóðum, hava tey verið tjóðskaparsinnað, og katólska kirkjan hevur verið týðandi partur av samleikanum.
Tónleikur, dansur og sangur eru fastir tættir í brúdleypum, heystgildum, ættarveitslum, á jólum og í øðrum kirkjuligum høgtíðum. Siðirnir eru ymiskir og ofta staðbundnir - eru í sama øki, og hægst í metum á bygd. Í Póllandi t.d eru flestu tónleikarar sjálvlærdir og taka bara ljóðføri fram eftir strevnan arbeiðsdag. Slovakiskir fólkatónleikarasiðir eru best goymdir í fjallabygdunum, har eitt annað mentanareyðkenni eru litríku tjóðbúnarnir.
Donau er ein týdningarmikil flutningsleið, ið knýtir Slovakia og Ungarn saman við Týskland og Ríná fyri vestan og við Svartahav í Landsynningsevropa. Áður var nógv skipaferðsla á Donau, men nú er flutningurin minkaður, tí at handilin við gamla Sovjetsamveldið er so nógv minkaður. Nógvastaðni er áin byrgd og vatnsmegin veitt í orkuverk - byrgingin við Gabcikovo veitir 15% av allari ravmagnsnýtsluni, sum Slovakia nýtir um árið.
Brúnkol er mest nýtta brenni í Miðevropa. Tað verður brent í stórum orkuverkum, sum gera ravmagn. Mikil dálkan stendst av hesi orkugerð, tí at nógv svávul verður úrskilt, tá ið brúnkol brennur. Tá ið kolið verður brent, verður roykurin blandaður við vætuna í luftini; burtur úr tí verður svávulsýra ella „súring", sum, tá ið hon fellur niður aftur við avfalli, tærir grótbygningar og týnir vøtn og skógir. Eitt annað, ið veksur nógv um luftdálkanina í hesum londum, er bilosi. Ferðslan er ikki so tøtt sum t.d. í Vesturevropa; men flestu bilarnir eru gamlir og dálka tí ógvuliga illa.
Í norðara parti í Miðevropa er javnan heitt um summarið, men kalt um veturin. Tá er gott at eta heitan, stimburmiklan mat. Matsiðirnir eru nógv ávirkaðir úr grannalondunum, t.d. Týsklandi, Russlandi og Eysturríki, og vanligir rættir eru epli, mjølbollar, súpan og grýturættir. Syðri, í Ungarn t.d., eru matsiðirnir øðrvísi og fremmandir, har eta tey nógv kryddaðar rættir, sum t.d. gullasj, ið er kryddaður grýturættur av neytakjøti.
Fjórðingur av Miðevropa er skógur. Nógvastaðni eru skógirnir fleiri túsund ára gamlir, og tætt við Poznan vaksa fleiri hundrað ára gomul eikitrø. Súra regnið, ið stendst av ringu luftdálkingini, er farið illa við skógunum. Ringast er í Póllandi, har næstan helvtin av trøunum eru skadd.
Bialowiezaskógur í Póllandi, ið er tjóðargarður, er størsta skógarøki í Norðurevropa. Her liva mong villinidýr, t.d. elgur, hjørtur, úlvur og bjørn, og mong friðingarátøk hava verið gjørd til tess at verja dýrini. Her hevur eisini verið roynt at slept upp dýrum, ið leingi ikki hava livað vill. Tjóðargarðurin er einasti staður, har evropeiski bisonurin livir villur.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Bratislava
Vídd: 49.500 km2
Fólkatal: 5.390.000
Alment mál: slovakiskt
Átrúnaður: kristindómur 72%, aðrir 28%
Stýrirlag: fólkaræði, fleirflokkaskipan
Gjaldoyra: evra


text:
Casper Radza verður aftasti skansi okkara
TB | 20/07/16
Seinastu mongu dystirnar hjá TB hava vit ikki havt ein fastan málmann. Predrag Markovich og Meinhardt Joensen hava báðir vart málið framúr væl, meðan vit hava leitað okkum eftir einari varandi loysn. Nú er so komið á mál og kunnu vit avdúka, at TB hevur gjørt sáttmála við danan Casper Radza.
Casper er 22 ára gamal og hevur seinastu árini verið 3. málmaður í superligahópinum hjá OB. Hann hevði sín fyrsta dyst í superliguni í 2015 og hevur so seinastu mánaðirnir verið í málinum hjá Næsby BK. Casper hevur eisini verið í øllum U-landsliðshópunum hjá DK frá U-16 og til U21.
Casper verður væntandi á Tvøroyri í inniverandi viku og eru vit sera spent uppá at fáa hann afturat hópinum.
Casper skal verða hjartaliga vælkomin á Tvøroyri og vit ynskja honum bestu eydnu sum málmaður fyri felag okkara.


text:
Á aðalfundi í Mettustovu í kvøld varð nýggj nevnd vald.
Bjørg Jacobsen ynskti at halda fram og varð afturvald. Tina K. Jakobsen og Rigmor Dam stillaðu upp og vórðu valdar. Báðar hava verið í nevndini í Kvinnufelagnum fyrr. Turið Holm ynskti at stilla upp aftur sum tiltakslimur, og bæði Birta Biskopstø og Annika A. Gregoriussen ynsktu eisini at vera tiltakslimir.
Eyrith G. Leyni og Helena Fríðheim stóðu ikki fyri vali.
Nevndarlimir eru:
- Tina K. Jakobsen, forkvinna
- Bjørg Jacobsen, skrivar
- Eyrith G. Leyni, peningarøkil
- Rigmor Dam, nevndarlimur
- Helena Fríðheim, nevndarlimur
- Annika A. Gregoriussen, tiltakslimur
- Turið Holm, tiltakslimur
- Birta Biskopstø, tiltakslimur
At umboða Kvinnufelagið í Kvinnufelagasamskipanini (KSF) vórðu valdar Helena Fríðheim og Birta Biskopstø, Tina K. Jakobsen varð vald sum tiltakslimur.
Birna Gaard varð vald til nevndarlim í Mettugrunninum.
Eftir aðalfundin var fyrsti nevndarfundur hildin. Fyrsta limatiltak verður 19. mai kl. 19.30. Meira kunning um hetta kemur í apríl.
Vit gleða okkum til eitt áhugavert ár í Kvinnufelagnum. Kom við!


text:
Jákup Mikkelsen átalaði viðferðina, sum Aksel V. Johannesen gav Jørgen Niclasen á tingsins røðarapallið og bað 2. Løgtingsformannin Heðin Mortensen átala viðferðina, men Heðin bað Jákup Mikkelsen vanda sær sjálvum um orðini og gav einum flennandi Løgmanni orðið aftur.
Sær út sum at Heðin Mortensen er í ringum lag í dag, man tað ikki vera tí, at hann hevur givið Kristian á Neystabø, maður til Helenu á Neystabø eitt gullegg, tá ið hann var borgmeistari í Tórshavnar Kommunu, men sum KVF hevði innlegg um ígjár og tað er kanska piparnøtur hjá teimum, nevnliga 12 milliónir beint í lumman hjá partamanninum og hesi eru øll Javnaðarfólk í Tórshavnar Kommunu.
SáH


text:
Verkfalstankar ein illveðursdag
Eg skal blankt viðganga, at eg havi umhugsað mína støðu sum námsfrøðingur hesar seinastu vikurnar.
Eg havi verið í nógvum ymiskum størvum, og á nógvum ymiskum starvsøkjum, men í ongum øðrum starvi hevur spurnartekin verið sett við, hvat eg geri har, og um eg átti at verið har – hvørki frá øðrum og so slett ongantíð frá arbeiðsgevaranum. Tey hava altíð vitað, hvat eg gjørdi, og hvat endamálið var við, at eg var har – tað vóru jú tey, sum høvdu biðið meg koma til arbeiðis!
Men soleiðis er støðan ikki sum námsfrøðingur. Vit hava ein arbeiðsgevara, sum vil sleppa at tosa um innihaldið í okkara arbeiði!?! Orsaka meg, men hava tey ikki sjálvi dikterað arbeiðsuppgávuna? Eru tað ikki tey sjálvi – við kravi um hægri útbúgving og við fleiri og truplari arbeiðsuppgávum – ið leggja innihaldið í arbeiðinum til rættis? Og er tað ikki vanligt, at jú hægri útbúgvingin er og jú fleiri og truplari arbeiðsuppgávurnar eru, jú hægri er lønin?
Um ætlanin hjá Mentamálaráðnum við nýggju námsfrøðiligu útbúgvingini var, at hetta skuldi vera ein útbúgving, sum er minni verd og skal lønast lægri, enn hinar tilsvarandi útbúgvingarnar frá sama stovni – ein sokallað 2.sortering – so skuldi hetta havt verið gjørt greitt frá byrjan. Ella er tað so, at Mentamálaráðið slett onki samskifti hevur við Fíggjarmálaráðið? Veit høgra hond ikki hvat vinstra hond ger?
Mentamálaráðið hevur ábyrgdina av námsfrøðiliga innihaldinum, bæði á okkara útbúgving og á okkara stovnum, og tey stinga javnan út í kortið tað, sum tey hugsa, at innihaldið skal vera – tað seinasta, sum var lagt aftrat var meira málmenning. So kanska tey kundu givið Fíggjarmálaráðnum eina ábending um, hvat innihaldið í okkara arbeiði er?
Nú hava vit í fýra vikur greitt bæði arbeiðsgevara og almenninginum frá um innihaldið í okkara arbeiði og vart okkara eksistens og sagt: jújú eg meini tað, vit gera okkurt! Og Hygg vit gera alt hetta!
Vit sita í almennum størvum, og um arbeiðsgevarin ikki sjálvur veit, hví vit gera tað, so hava vit eitt stórt og óyvirskoðiligt samfelagsproblem – og tað problemið eiga politikararnir, og tey skula sjálvi loysa tað!
Hetta er tykkara arbeiðsøki og tykkara arbeiðspláss, og at klandra starvsfólk og Føroya Pedagogfelag fyri (og beinleiðis lúgva um støðuna!), at tit ikki fáa tykkara egnu arbeiðspláss at virka, er undir alt lágmark, serliga tá ið hugsað verður um, at tað letur til, at tit ikki hava ánilsi av, hví hesi fólk eru sett har av fyrstan tíð.
Vit hava fingið lovað bæði eitt og annað frá sitandi samgongu – eg haldi, at onkur beinleiðis lovaði okkum tign – eg meini tað...! – og eg haldi, at tey skulu sleppa at svara fyri sínum lyftum.
Allir flokkar í samgonguni hava fingið mína atkvøðu - ymisk ár og av ymiskum orsøkum, so eg helt (naiv, eg veit), at nú fór tað at vera, nú koma aðrir bollar á suppuna, og jú vit hava fingið aðrar bollar, men suppan hevur ongantíð verið so beisk, sumnú.
Fíggjarmálaráðharrin sigur, at útbúgvingin er minni verd og skal lønast lægri, er Mentamálaráðharrin samd í hesum? Tá ið Fíggjarmálaráðharrin er so greið í hesum máli, so fáa vit sjálvandi eitt líka greitt svar uppá mín spurning frá Mentamálaráðharranum.
“I've learned that people will forget what you said, people will forget what you did, but people will never forget how you made them feel.” Maya Angelou.
HETTA ER EYÐMÝKJANDI!
So góðu tit, Fíggjarmálaráðharri, Mentamálaráðharri, Almannamálaráðharri, Løgmaður og sitandi samgonga, meina tit ikki tað, ið tit siga? Er tað bara luft?
#Líkaútbúgvinglíkaløn
Vinaliga
Gunnvá Edvardsdóttir, námsfrøðingur og cand.pæd. í pædagogiskari filosofi.
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Ljóðbrot: Tá dunnan endaði undir sofuni
Óreglusemi á fundarborði í fiskimálaráðnum
Líggjas Johannesen: Hvar eru pengarnir brúktir?
Hava lýst eftir stjóra fyri slakar 50.000 krónur
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
- Tíðindi, mentan og ítróttur
HM í estetiskum fimleiki í dag
68 kvinnu- unglingalið úr øllum heiminum hittast í dag til endabrestin í estetiska fimleikaárinum, og fimm føroysk lið hava lagt leiðina til Ungarn at vera við í kappingini, sum byrjar kl. 14.30.
Tvey kvinnulið, føroyameistararnir Hydra úr Ljósinum, og Hulda úr Havnar fimleikafelag luttaka, og trý unglingalið, føroyameistararnir Eina úr Havnar Fimleikafelag, Nora úr sama felag, og Vípan úr Støkk luttaka eisini.
Leinkjan kann finnast her, og føroysku liðini eru á gólvinum umleið hesar tíðir:
Nora úr HF kl. 15.26
Eina úr HF kl. 15.58
Hydra úr Ljósinum kl. 16.52
Vípan úr Støkk kl. 16.56
Hulda úr HF kl. 17.00
Sí eisini


text:
Tilmeldingin til Heystleguna er byrjað!
Ein serligur hugni á Heystleguni
Heystlegan er seinasta Zarepta-legan í árinum, áðrenn vetrarskráin byrjar. Hendan seinasta ungdómslegan í 2017 er fyri tey, sum í árinum fylla 15, 16 ella 17 ár.
Av royndum vita vit, at dámurin á Heystlegunum er nakað fyri seg, av tí at legan liggur um heystið, tá ið kvøldini eru byrjað at leingjast, og tað gevur leguni ein serligan hugna, sum tey ungu njóta. Fyri tey 17 ára gomlu er Heystlegan nakað heilt serligt, tí hetta er tann seinasta av øllum barna- og ungdómslegunum, sum tey hava høvi at vera við til sum leguluttakarar.
Kostnaðurin fyri leguna er 550,- krónur.
Hvat ein skal hava við á legu, verður upplýst í ”Vegleiðing til foreldur” sum finst HER.
Gloymið ikki at hava seingjarklæði og eitt gott lag við :)
HJARTALIGA VÆLKOMIN Á HEYSTLEGU :)


text:
Gerist limir
Tað er lætt at gerast limir í Føroya Ellisakførum.
Skriva á skjalið niðanfyri og trýst á "Send". So hoyra tit aftur frá okkum.
Tað ber eisini til at venda sær til felagið mánakvøld millum kl. 20 og 22.
Ársgjaldið er 400,00 kr.
Kontonr. til limagjald: 6460 420464-8
Sum limir í Føroya Ellisakførum fær tú:
- Lagaliga trygging av ellisakførum hjá Tryggingarfelagnum Føroyar og Trygd.
- Tú fær "Tíðindablaðið Føroya Ellisakfør".
- Tú kanst vera við til tiltøk, sum felagið skipar fyri.
- Sum limur hevur tú, um pláss er, møguleika at leiga bás til ellisakfar í Brunninum.


text:
Jólastjørnan
Leysliga týðing av Julestjerna eftir Alf Proysen
Lag: Julestjerna
1. Ja, nú er træið pyntað og stovan heit og rein,
og ljós er sett í fjósið og grýn er lagt á stein.
Vit seta okkum niður at hvíla eina stund,
og vagga lítla beiggja, sum fær ein lítlan blund.
2. Kom set teg her við gluggan, so skal eg vísa hvar,
ið jólastjørnan lýsir á himni fyri tær.
Tann bjartasta av øllum, hon er so stór og klár,
og yvir Suðurtindi hon lýsir ár um ár.
3. Tann stjørnan er so vøkur, hon bleiktrar, sært tú tað,
og nú skal eg tær siga, hvat hendi jóladag.
Tað fyrstu ferð hon lýsti, sum viti bjartur var,
og leiddi mong á fjósið, har Jesus føddur var.
4. Í krubbu lítil drongur so fittur lá og svav,
og mamman hon var um hann, og pápin hugdi at.
Hon seyðamonnum lýsti, og beindi fjósið á,
og gávuseyð teir bóru, sum barnið skuldi fá.
5. Og tríggir vísmenn fóru tað longu leið avstað,
tó eingin kendi staðið, og hvussu leiðin var.
Men høgt á himnaboga bjørt jólastjørnan sá,
og leiddi teir á fjósið, har Jesus barnið lá.
6 So var á fyrsta sinni, tá jólastjørnan skein.
Hon síðan hevur skinið í ótald manna heim.
Tann bjartasta av øllum, hon er so stór og klár,
Hon vísir okkum vegin í dag eins og í gjár.
if, des01


text:
FM-endaspælið hjá U21 byrjað
Tveir úrtøkudystir skuldu leikast millum niðasta liðið í A-bólkinum (EB/Streymur) og næstovasta liðið í B-bólkinum (Giza Hoyvík b) um rættin at leika í endaspælinum um FM. Frá óalmennum keldum frættist, at hvørki av liðunum høvdu nakran serligan áhuga í at leika í FM-bólkinum, tí mettt var, at liðini vóru ov veik at luttaka har. Løgin hugburður má sigast.
Fyrra úrtøkudystin í Streymnesi vann EB/Streymur 3-1, men dómarin viðmerkti á dómaraseðilin eftir áheitan frá heimaliðnum, at Giza Hoyvík hevði brúkt ein ólógligan leikara (einki spæliloyvi), ein annar leikari var skrivaður á dómaraseðilin fyri hendan! Tilætlað snýt og púra óneyðugt, tá hugsað verður um, at Giza Hoyvík hevði 5 eykaleikarar við til dystin. FSF gjørdi tó einki við málið, áðrenn tann seinni dysturin varð leiktur. Hesin endaði (óheppið fyri FSF?) við 4-1 til Giza Hoyvík b eftir 3-1 í vanligari leiktíð. Giza Hoyvík b flutti nú upp, og FSF gørdi eina leikskrá til FM-bólkin, har hoyvíkingar (nú sum Giza Hoyvík a) vóru eitt av teimum 8 liðunum.
Men nú verður málið um ólógliga leikaran brádliga tikið upp í FSF, og endin verður, at FSF (Aganevndin) ger av, at Giza Hoyvík tapur fyrra dystin 3-0 og fær bót, og EB/Streymur skal halda fram í FM-bólkinum. Ein nýggj kappingarskrá fyri FM-bólkin verður gjørd. Hetta tykist eisini at vera ein røtt avgerð. So far so good.
Men beint sum 1. umfar í FM-bólkinum skal leikast, boðar 07 Vestur frá, at teir taka seg úr kappingini. FSF ger so skjótt av og hálar Giza Hoyvík (a) upp í FM-bólkin allíkavæl. Møguliga rætt, men rættuliga margháttligt! FaroeSoccer veit ikki, um nakað annað lið fekk bjóðað plássið í FM-bólkinum.
Fyrsta umfarið í FM-bólkinum er nú spælt, men dysturin HB-Giza Hoyvík a er fyribils útsettur. FaroeSoccer fer at fylgja gongdini í FM-bólkinum.
2. umfar í FM-bólkinum verður sunnudagin/mánadagin 10/11. juni:
AB - KÍa kl. 17:00
HB - Skála kl. 13:00
EB/Streymur - NSÍa kl. 14:00
Giza Hoyvíka - B36 kl. 14:30
Úrslit og støða í U21 FM-bólkinum sæst her.
Fjórðingsfinalurnar í U21 steypakappingini – kappingini um Thomas Dam Intersport-steypið – vórðu avgreiddar herfyri, og aftur her var galið. NSÍ vann ein greiðan 4-1 sigur á HB í Runavík, men HB hevur kært runavíkingar fyri at brúka ein ólógligan leikara, og mangt bendir á, at HB hevur eina góða sak.
Hinar fjórðingsinalurnar vunnu B36, EB/Streymur og AB.
Enn hevur FSF ella Aganevndin ikki gjørt nakran úrskurð um kæruna hjá HB, men hálvfinalurnar eru ásettar til sunnudagin 17. juni:
B36 - NSÍ (við fyrivarni)
EB/Streymur - AB
Øll fakta um steypakappingina síggjast her.


text:
Nær er opið fyri almenninginum
Á sumri
Frá 15 juni til 1 september er opið allar dagar uttan mánadag frá 14:00 til 17:00. Mánadag er stongt!
Á vetri
Frá 1 september til 15 juni er opið hvørt vikuskifti frá 14:00 til 17:00. Gerandisdagar er stongt fyri almenninginum!
Kostnaður
Børn 0-4 ár Ókeypis
Børn 5-14 ár 20 kr
Vaksin 40 kr
Skúlatænastan
Skúlatænastan er tøk allar gerandisdagar frá 08:00 til 15:00. Skúlatænastan skal bíleggjast frammanundan. Ringið 505120 ella 321020 í góðari tíð. Kostnaðurin er 25 fyri hvønn í bólkinum ella í minsta lagið 300 kr til samans.
A
Savnsfagnaður 2018!
Hesa vikuna er opið á sjósavninum frá mánadegi 15/10 til fríggjadagin 19/12 frá kl 11.00 til kl 16.00.
Hugnið tykkum!
Copyright © All Rights Reserved


text:
Minningarhald teirra sjólætnu
Mikudagin 1. november er alla halganna gagur, minningarhald verða hildin í fleiri bygdum í kommununi.
Minningargudstænasta við Gjógv
Minningarhald teirra sjólætnu verður í Gjáar kirkju kl.14.00. Emil Olsen, sóknarprestur talar.
Nøvnini á teimum sjólætnu verða lisin.
Eftir gudstænastuna verður farið til minnisvarðan, har kransar verða lagdir.
Minningargudstænasta í Haldórsvík
Minningarhald teirra sjólætnu verður í Haldórsvíkar kirkju kl. 14.00.
Bergtórur Hjelm Bjarkhamar, sóknarprestur, talar.
Nøvnini á sjólætnum verða lisin.
Eftir gudstænastuna verður farið niðan á minnisvarðan, har kransar verða lagdir.
Minningargudstænasta í Hósvík
Minningarhald teirra sjólætnu verður í Hósvíkar kirkju kl.15.30.
Bergtórur Hjelm Bjarkhamar, sóknarprestur talar.
Nøvnini á sjólætnum verða lisin.
Eftir gudstænastuna verður farið út á minnisvarðan, har kransar verða lagdir.


text:
14. Oktober 2013 kl. 12.05
Enn einaferð standa vit í trupulum samráðingum, men tað átti ikki veri neyðugt at skula greiða frá umaftur og umaftur, at neyðugt er við munandi batum á lønarlagnum.
Tað er løgið, at vit aftur sita við samráðingarborðið, og eingin tykist vera hugaður at viðgera trupulleikan, at vit eiga nakrar fakbólkar, sum eru ov illa løntir, og at okkurt má gerast.
Eingin tykist halda, at ein rættvís løn er ein løn, ið stendur mát við útbúgving og ábyrgd.
Niðurlagið er, at vit viðgera ikki, hvat er rættvíst ella órættvíst, bert krónur og oyru. Lyftini, samtalurnar við politikarar kring landið, í løgtinginum, í bý- ella bygdarráðum samsvara ikki við boðskapin, vit fáa við samráðingarborðið.
Tí kennist tað, sum at politikarin ikki veit av, at hann eigur valdið og ábyrgdina av útspælinum frá almenna arbeiðsgevarunum.
Ein loysn hevði verið at skipa lønarlagið í einari almennari lønarskipan soleiðis, at fólk fáa eina rættvísa løn í mun til útbúgving og ábyrgd.
Tað eigur at vera eitt mál fyri eitt vælvirkandi samfelag og tískil eisini eitt mál fyri politikaran.
Tí at gera mun á fólki, sum skipanin í dag leggur upp til, er bert við til at skapa misstrivnað í samfelagnum.
At flestu fakbólkar, sum kenna seg vera fyri missmuni, samstundis eru kvinnur, og vit í Føroyum hava tørv á, at fáa kvinnurnar at trívast Føroyum, sum seinasta átakið frá Vinnuhúsinum og kommunufelagsskapunum eisini vísti á, er aftur ein orsøk at taka hetta í álvara.
Kenna tit politikarar yvirhøvur tykkara egnu ”krøv” til okkum sum lønarbólk ella fakfelag?
Vita tit yvirhøvur hvat Føroya Pedagogfelag hevur kravt og hví?
So góðu politikarar í bý- og bygdarráðum kring landið og løgtingslimir – tað eru tit, sum gera av, hvussu lønarspurningar verða handfarnir í framtíðini – tað eru tit, sum hava valdið og ábyrgdina.
Um tit veruliga meina at námsfrøðingar hava uppiborið eina verri løn enn onnur á líknandi útbúgvingarstigi og við líknandi ábyrgd, so sigið tað við okkum – so hava vit í minsta lagi tað at fyrihalda okkum til.


text:
Nýbrot í føroyskari skúlasøgu
15. august 2015
Nógv hevur verið tosað um skúlatilboð til ung við serligum avbjóðingum aftaná fólkaskúlan. Tí hesi og familjur teirra flyta av landinum at fáa hóskandi tilboð.
Fyri fýra árum síðan var eitt slíkt skúlatilboð - Rásin í Runavík, sum hevur tikið 7 næmingar inn 3. hvørt ár, - ella 2,33 næmingar árliga.
Hetta var støðan, hóast tað sambært ST-sáttmálanum um rættindi hjá teimum ið bera brek, er okkara skylda, at útvega øllum uttan mun til førleikar, møguleikan at taka eina útbúgving.
Frá 2,33 til 34 eftir 4 árum
Í míni tíð í Mentamálaráðnum er stór orka løgd í at útvega fleiri skúlatilboð til nevnda málbólk, og tað hevur eydnast. Í summar byrja ikki færri enn 34 næmingar í slíkum tilboðum:
• 11 innan autismuøkið í Hoydølum
• 8 á serliga skipaðari breyt á Kambsdali
• 7 á Rásini, sum fer at taka næmingar inn á hvørjum ári
• 3 í Skúlanum á Trønni, - nýtt tilboð til næmingar, aftaná fólkaskúlan
• 5 í serflokkinum í Skúlanum á Fløtum, - fyrireikingarflokkur til miðnámsskúlan.
Hetta er nýbrot í føroyskari skúlasøgu.
Lat okkum sleppa at gera arbeiðið liðugt
Hóast 34 ung við serligum avbjóðingum fáa skúlatilboð í summar, eru vit ikki komin á mál. Metingar vísa, at tørvurin er størri. Orsøkin er m.a., at tá hinir politisku flokkarnir hava umsitið málsøkið, er nógv tosað, - og einki gjørt.
Men vit hava samstarvað við Meginfelag Teirra íð Bera Brek, Javna, Autismufelagið, skúlar og aðrar viðkomandi partar og arbeitt miðvíst.
Ein greið ætlan um, hvussu vit næstu 4 árini nøkta allan tørvin er eisini gjørd. Eftir ætlanini verða fleiri skúlatilboð skipað - eisini aðrastaðni í landinum: m.a. í Norðoyggjum, í Suðuroy og í miðstaðarøkinum.
Tilboðini eru laga til føroysk viðurskifti við íblástri úr Íslandi og Danmark og byggja á meginregluna um inklusión.
Víð tínari atkvøðu, røkka vit málinum.
Bjørn Kalsø, landsstýrismaður
Valevni Sambandsfloksins til løgtingsvalið
RN
Aftur


text:
Heilsuverkið - ein stór avbjóðing
24. august 2015
Ongin politikari eigur at ivast í, at ein tann størsta avbjóðingin í allari vælferð, er heilsuverkið.
Kostnaðurin er høgur og tað krevur høgt fakligt støði at reka heilsuverkið. Heilivágurin er rættuliga dýrur, men kortini eru vit noydd at gjalda fyri hann, tí okkara støðið skal svara til tað støðið, okkara grannalond hava.
Gjøgnum mong ár hava vit havt eitt stríð innan heilsuverkið, sum mest hevur snúð seg um vit skulu hava eitt ella trý sjúkrahús.
Hetta er eitt kjak, sum við hvørt virkar meiningsleyst, tí vit hava trý sjúkrahús. Vit skulu sum politikarar syrgja fyri, at tey verða brúkt effektivt , og vit eiga at sleppa burtur frá dupultfunktiónunum.
Eitt valstríð gerð ikki orðaskiftið lættari, nú verður politiskt blandað seg uppí hvør deild skal verða opin, ein kann so freistast at spyrja um man eisini hevur eina meining um, hvørjar deildir skulu lata aftur.
Føroyar er eitt oyggjasamfelag, sum setur krøv til okkum politikkarar. Vit eiga at hava sum mál, at øll føla seg trygg líkamikið, hvar í landinum tú velur at búleikast, tí eigur tann besta loysnin at verða vald. Hvør hon er eigur altíð at verða ein læknafaglig niðurstøða, vit hava stutt sagt ikki skil fyri øðrum.
Avbjóðingin liggur í at gjalda fyri dýra heilivágin, men so sanniliga er ein avbjóðing eisini at fáa nóg mikið av læknum higar at arbeiða.
Nógvir føroyingar hava útbúgvingina, men fleiri teirra koma ikki aftur hendanvegin, tí viðurskiftini eru so ótrygg og krevja so nógv av fáu læknunum.
Lat okkum seta okkum saman og loysa hesar trupulleikarnar við at brúka vit og skil.
Fyri meg er matrikkulnummarið ikki avgerðandi, men eitt gott heilsuverk, hvar tað er avbjóðandi og mennandi fyri tey starvsfólk, sum velja heilsuverkið sum sítt starvsøkið.
Eivin Jacobsen, løgtingsmaður
Valevni Sambandsfloksins til løgtingsvalið
RN
Aftur


text:
Ingi Samuelsen
25.05.2017 - 13:49
Tíðindi > Uttanlands - Yvirgangur
Fimm børn í lívsvanda eru framvegis innløgd á sjúkrahúsi eftir løstirnar frá bumbuálopinum á eini poppkonsert í Manchester mánakvøldið.
Tilsamans hava 116 fólk fingið viðgerð á einum av sjúkrahúsunum í Manchester-økinum. 75 sjúklingar eru framvegis innlagdir, harav 23 verða søgd at vera í lívsvanda ella kritiskari støðu, upplýsa bretsku heilsumyndugleikarnir fyri BBC.
Tey særdu verða nú viðgjørd á átta ymsum sjúkrahúsum.
Bretska Elisabeth II drotning vitjaði í dag nøkur av offrunum á barnasjúkrahúsinum í Manchester.
Tilsamans eru 14 børn, sum øll vórðu rakt av bumbuni mánadagin, innløgd á hesum sjúkrahúsinum. Fimm av teimum verða søgd at hava álvarsligar løstir. Tey eru øll undir 16 ár.
Drotningin fer í dag eisini at hitta nøkur av teimum starvsfólkunum, sum mánakvøldið og týsnáttina stríddust fyri at bjarga mannalívum.
22 fólk lótu lív í álopinum, sum hendi júst sum ein konsert við amerikansku poppstjørnuni Ariana Grande í Manchester Arena var liðug.
Í Manchester syrgja tey enn tey deyðu. Myndirnar herundir er frá St. Ann's Square har fólk savnast og leggja blómur og heilsanir
(Mynd: EPA)
(Mynd: EPA)
(Mynd: EPA)


text:
§ 1
Sáttmálin fevnir um bussførarar hjá Bygdaleiðum og Bussleiðini í Tórshavn og Klaksvík.
Tey, sum verða sett í starv sambært hesum sáttmála, hava rætt til setanarprógv sambart løgtingslóg um setanarprógv.
§ 2
Arbeiðstíð
Arbeiðstíðin er í meðal 40 tímar um vikuna. Dagliga arbeiðstíðin verður at leggja millum klokkan 06.00 á morgni og klokkan 01.00 á nátt.
Jólaaftan eftir klokkan 16.00 verður at rokna sum frídagur.
Fyri Bygdaleiðina er fylgjandi galdandi:
Dagliga arbeiðstíðin skal ikki verða avbrotin við styttri enn tveimum tímum um dagin. Útskeiðan av bussførara kann bara verða framd einaferð hvønn dag og bert í tí býi/bygd, bussurin koyrir út frá.
Fyri Bussleiðina er fylgjandi galdandi:
Vaktirnar skulu verða lagdar í fasta raðskipan (turnus). Munur í meðalviku skal í mesta lagi vera +/- 10 tímar.
Vaktirnar skulu leggjast soleiðis, at ein førari koyrir eina vakt um dagin, tó kann førari koyra tvær vaktir ein dag um vikuna, har í mesta lagi 2 tímar kunnu vera millum hesar báðar vaktir.
Minst tveir frídagar í einum 14 daga skeiði skulu vera saman í vikuskiftinum.
§ 3
Bussførarnir átaka sær at røkja bussrutukoyring til tær tíðir og á tann hátt, sum farleiðin hevur skyldu til.
§ 4
Bussførari kann ikki seta annan uttanfyristandandi í sítt stað, men loyvt er tó sínamillum at býta vaktirnar í samráð við busseigaran.
§ 5
Barilsfarloyvi og sjúka
Stk. 1. Løntakari, sum er settur í starv eftir hesum sáttmála, eigur rætt til barsilsfarloyvi sambært galdandi lóggávu.
Stk. 2. Verður bussførari, orsakað av sjúku (barnsburði) ikki førur fyri at gera arbeiði, er hansara tænasturøkt at meta, sum lógligt forfall.
Undir sjúku, sum er longri enn 3 dagar, skal bussførarin í seinasta lagi 3. sjúkradagin leggja fram læknaváttan um óarbeiðsføri, um busseigarin krevur tað.
Lúkar hann ikki hesa skyldu, hevur busseigarin rætt til, uttan ávaring at slíta tænastuna.
§ 6
Dagpeningur
Verður bussførari orsakað av sjúku, ið gevur honum rætt til dagpening sambært lógina um dagpening, ikki førur fyri at gera sítt arbeiði, rindar busseigarin munin millum tað, ið bussførarin fær útgoldið av dagpeningi, og tað hann vildi havt fingið í løn í starvinum. Veitingin frá busseigaranum stendur bert við í ein mánað.
§ 7
Løn
Bussførarar fáa útgoldið løn eina ferð um mánaðin. Lønin verður roknað soleiðis, at bussførari arbeiðir 40 tímar um vikuna ella 173,33 tímar um mánaðin.
Tímalønin[1] er grundlønin í §2 í høvuðssáttmálanum við hægru kranvognaviðbótini x 1,24.
Mánaðarlønin[2] er tímalønin x 173,33.
Har álagt verður bussførara at vaska bussin, at fylla á brennievni og gera viðlíkahaldsarbeiðir, skal neyðug tíð setast av til hetta arbeiði.
Lønin verður prístalsviðgjørd sambært tí til eina og hvørja tíð galdandi løgtingslóg um prístalsviðgerð av løn.
Lønin verður flutt í seinasta lagi tann 25. í hvørjum mánað, og avrokning skal fylgja við, so ein sær, hvat lønin er fyri.
Bussførarar hava ikki rætt til úrtíðarløn, tí henda er íroknað lønina. Um arbeitt verður longur enn 40 tímar, eigur bussførarin rætt til tímalønina nevnda í øðrum reglubroti.
Treytað av, at busseigari fær gjald frá Bygdaleiðum ella Bussleiðini, hevur bussførari rætt til vanligu løn sína, sjálvt um busskoyringin fyribils verður avlýst vegna veður ella av øðrum orsøkum, sum bussførarin onga ávirkan hevur á.
[1]
Tímalønin 1. mai 2018 kr. 166,31 (128,94+4,02%*1,24)
Tímalønin 1. mai 2019 kr. 170,57
[2]
Mánaðarlønin 1. mai 2018 kr. 28.826,51
Mánaðarlønin 1. mai 2019 kr. 29.564,90
Starvsaldur
Bussførarar fáa starvsaldur samsvarandi §24 í høvuðssáttmálanum. Tá bussførari hevur rætt til starvsaldur verður hesin roknaður inn í tímalønina í §7, 2. reglubroti.
Frítíðarløn
Bussførari fær frítíðarløn sambært løgtingslóg um frítíð við løn.
Uppsøgn
Starvsavtala millum busseigara og tímaløntan bussførara kann sigast upp til uppathald við einum mánaða freist til tann fyrsta í einum mánaða, meðan starvsavtala millum busseigara og fastløntan bussførara kann sigast upp eftir uppsagnarfreistunum í fastlønarsáttmálanum. Hetta er tó ikki galdandi, tá avtalað er, at arbeiðið bert er fyribils ella sum roynd, og at hesi arbeiðsviðurskifti vara ikki longur enn 3 mánaðir. Uppsøgnin skal vera skrivlig.
§ 8
Busseigari kann slíta tænastuna uttan ávaring, um bussførari ikki heldur skyldur sínar, sum eru vanligar í slíkum arbeiði. Serliga verður tilskilað at hava gott skil á peningainnkrevjing fyri ferðagjald.
§ 9
Álitismannaskipan
Viðvíkjandi álitismannaskipan verður víst til høvuðssáttmálan millum Føroya Arbeiðarafelag /Havnar Arbeiðarafelag/Havnar Arbeiðskvinnufelag/Klaksvíkar Arbeðsmannafelag/Klaksvíkar Arbeiðskvinnufelag og Føroya Arbeiðsgevarafelag, tó kunnu starvsfólk velja álitisfólk hóast einans 3 starvsfólk starvast hjá arbeiðsgevaranum.
§ 10
Limaskapur, eftirløn v.m.
Viðvíkjandi eftirløn, lívstrygging, limagjøldum og eftirsitiløn verður víst til høvuðssáttmálan millum Føroya Arbeiðsgevarafelag og Føroya Arbeiðarafelag/Havnar Arbeiðarafelag/Havnar Arbeiðskvinnufelag/Klaksvíkar Arbeðsmannafelag/Klaksvíkar Arbeiðskvinnufelag.
Viðvíkjandi limaskapi verður víst til grein 25 í nevndu sáttmálum.
§ 11
Búni & samskiftisútgerð
Busseigarin átekur sær at útvega bussføraranum búna og navnamerki, um slíkt verður kravt.
Oljuklæðir skulu vera á staðnum har bussurin verður vaskaður, og samskiftisútgerð skal vera í øllum bussunum. Hiti skal vera í hølunum, har oljuklæðini eru tøk.
§ 12
Koyribók
Hvør bussur skal hava egna koyribók og skal hon liggja í bussinum. Brek og saknir skulu beinanvegin verða skrivaði í koyribókina hjá bussinum og fráboðast busseigaranum. Sekt, áløgd bussførara, orsakað av brekum ella saknum í arbeiðstólum, sum busseigarin er kunnaður um, verða goldnar av busseigaranum.
§ 13
Gerðarrættur
Viðvíkjandi gerðarrætti verður víst til høvuðssáttmálan millum Føroya Arbeiðarafelag/Havnar Arbeiðarafelag/Havnar Arbeiðskvinnufelag/Klaksvíkar Arbeðsmannafelag/Klaksvíkar Arbeiðskvinnufelag og Føroya Arbeiðsgevarafelag.
§ 14
Uppsøgn av sáttmála
Sáttmálin er galdandi frá 1. mai 2018 og kann sigast upp við 2 mánaða ávaring av báðum pørtum til ein 1. mai, fyrstu ferð tann 1. mai 2020.
Ymiskt
Dentur verður lagdur á, at bussførarnir fara so væl um bussin sum gjørligt, og um skaðar koma, beinanvegin boða hesar til busseigarnar.
Tá ið rutur og aðrar broytingar verða gjørdar, og busseigari hevur ávirkan á hetta, eiga bussførarar at verða tiknir upp á ráð.
Viðvíkjandi ferðafólki verður álagt bussførarum at sýna góðan og fólkaligan atburð mótvegis teimum.
Bussførarar hava skyldu til at taka lut í teimum eftirútbúgvningar-skeiðum, sum verða kravd í samband við hálkukoyring, myrkakoyring, fyrstu-hjálp o.a. Hesi skeið eru uttan útreiðslur fyri bussførarar.
Tórshavn, tann 19. mai 2018.
Føroya Arbeiðarafelag/ Havnar Arbeiðarafelag/Havnar Arbeiðskvinnufelag/ Klaksvíkar Arbeiðskvinnufelag/Klaksvíkar Arbeiðsmannafelag
Føroya Arbeiðsgevarafelag


text:
29. desember 2017Nr. 191
Kunngerð um fiskiskapin hjá skipum úr ES londum í føroyskum sjógvi í 2018, sum seinast broytt við kunngerð nr. 133 frá 28. september 2018
Við heimild í § 36, stk. 2, § 37, stk. 2, § 39, stk. 1, nr. 1, 2, 3, 4 og 6, stk. 2, nr. 2, 5, 6, 7, 8 og 9 og stk. 3, § 44, stk. 1 og § 81, stk. 2 í løgtingslóg nr. 161 frá 18. desember 2017 um fyrisiting av sjófeingi verður ásett:
Kapittul 1
Virkisøki
§ 1. Kunngerðin fevnir um fiskiskap eftir botnfiski og uppsjóvarfiski í føroyskum sjógvi í 2018 við skipum úr ES londum samsvarandi sínámillum fiskiveiðiavtalu millum Føroyar og Evropeiska Samveldið.
Kapittul 2
Fiskiskapur eftir botnfiski
§ 2. Loyvt er skipum úr ES londum at royna í føroyskum sjógvi eftir hesum botnfiskasløgum og nøgdum í 2018:
1) Toskur og hýsa: 950 tons.
2) Upsi: 2.800 tons.
3) Kongafiskur: 100 tons.
4) Blálonga og longa: 2.000 tons.
5) Flatfiskur: 50 tons.
6) Onnur fiskasløg: 700 tons.
Stk. 2. Hjáveiða av langasporli og stinglaksi kann í mesta lagi vera 665 tons, og verður veiðan mótroknað kvotuni av blálongu og longu sambært stk. 1, nr. 4.
Tal av skipum og avmarkingar á ávísum leiðum og eftir ávísum fiskasløgum
§ 3. Í fiskiskapi eftir botnfiski verður loyvt 26 trolarum, harav 13 í senn, sum ikki skulu vera longri enn 180 føtur, at veiða millum 12 og 21 fjórðingar úr grundlinjunum.
Stk. 2. Hóast ásetingina í stk. 1 er talið av skipum í beinleiðis fiskiskapi eftir toski og hýsu, í økinum sunnan fyri 62˚28’N og eystan fyri 6˚30’V, avmarkað til 8 skip, harav 4 í senn.
Stk. 3. Loyvt verður harumframt 70 trolarum, harav 26 í senn, at veiða uttan fyri 21 fjórðingar úr grundlinjunum. Í tíðarskeiðinum 1. mars til og við 31. mai og 1. oktober til og við 31. desember hava hesi skip tó eisini atgongd til at fiska í einum øki millum 12 og 21 fjórðingar úr grundlinjunum, sum liggur millum 61˚20’N og 62˚00’N.
Stk. 4. Hóast ásetingina í stk. 3 er talið av fiskiførum í beinleiðis veiðu eftir upsa, sbr. § 6, avmarkað til 22 í senn, og talið av fiskiførum í beinleiðis veiðu eftir blálongu, sbr. § 7, avmarkað til 20 í senn.
Stk. 5. Loyvt verður harumframt 10 línuskipum, harav 6 í senn, at veiða uttan fyri 12 fjórðingar úr grundlinjunum.
Reiðskapur
§ 4. Fiskiskapurin, sambært § 2, kann fara fram við troli og línu.
Stk. 2. Veiða við bummtroli og við uppsjóvartroli er ikki loyvd. Loyvt er bert at royna við einum troli í senn.
§ 5. Í fiskiskapi eftir botnfiski er ikki loyvt at nýta trol, sum í nøkrum parti hevur smærri meskar enn 135 mm, sbr. tó §§ 6-7.
Stk. 2. Tvørmátið á tráðnum í trolposanum, 8 teir aftastu metrarnar av trolinum, eigur ikki at fara upp um 8 mm. Netið framman fyri posan, millumstykkið, skal ikki vaksa í ummáli úr forkanti í afturkant, og pláturnar í yvirpartinum og undirpartinum skulu vera eins. Meskarnir í hvørjari plátu skulu vera skornir eftir síðu og ikki í nøkrum føri eftir leggi. Posin skal vera úr rektangulerum plátum, har yvirpláturnar og undirpláturnar eru eins. Ummálið í forkanti á posanum skal ikki vera víðari enn afturkanturin á millumstykkinum. Loyvt er at sneiða 3 teir aftastu meskarnar inneftir.
Stk. 3. Tað er ikki loyvt at snøra posan ella á nakran hátt at bera so í bandi, at meskarnir ikki standa fult mát. Tó er loyvt:
1) at knýta tilfar, ið bara verður fest framman og á síðurnar á undirsíðuna av trolposanum fyri at minka um slit, og
2) at lata festið til gjørðina ganga gjøgnum spellið og møguliga vera fest í spellið, tó soleiðis, at spellið ikki liggur fast at posanum av hesi orsøk.
Stk. 4. Tað er ikki loyvt at brúka gjarðir, rundstroppar, tó er loyvt at hava eina gjørð, lyftistropp, í posanum til at býta sundur við. Gjørðin skal ikki vera styttri enn 70% av ummáli trolposans, mált við strektum meski tvørturum á posanum á tí staðnum, har gjørðin er fest til posan.
Serligar ásetingar fyri beinleiðis veiðu eftir upsa
§ 6. Hóast ásetingarnar í § 5, stk. 1-4 er í beinleiðis veiðu eftir upsa loyvt at nýta trol við meskum niður í 120 mm. Eisini verður gjørt tað undantakið, at loyvast kann trolarum í beinleiðis veiðu eftir upsa at nýta rundstroppar, soleiðis at fráleikin millum hvønn rundstroppin er í minsta lagi 1 metur, at rundstropparnir eru festir í minsta lagi í tveimum støðum uttan á trolposanum, at rundstropparnir eru úr sama tilfari sum í posalínuni á trolposanum, og at rundstropparnir skulu ikki vera styttri enn 70% av ummáli trolposans, mált við strektum meski tvørtur um á posanum á tí staðnum, har rundstroppurin er festur til trolposan.
Stk. 2. 1) Skip skulu boða Vørn frá á vakt@vorn.fo, tá ið tey byrja og enda fiskiskap sambært undantaksreglum í stk. 1, eisini tá lagt verður um til annan fiskiskap.
Stk. 3. 1) Beinleiðis veiða eftir upsa er veiða, har upsi er í minsta lagi 85% av veiðinøgdini til einhvørja tíð á túrinum.
Serligar ásetingar fyri beinleiðis veiðu eftir blálongu
§ 7. Hóast ásetingarnar í § 5, stk. 1-4 er í beinleiðis veiðu eftir blálongu loyvt at nýta trol við meskum ikki smærri enn 100 mm á leiðum sunnan fyri 61°30’N og vestan fyri 09°00’ V, og sunnan fyri 60°30’ N millum 7°00’ V - 09˚00’V og økið sunnan og vestan fyri eina linju millum punktini 60°3’N, 07˚00’V og 60˚00’N, 06°00 V.
Stk. 2. Skip skulu boða Vørn frá á vakt@vorn.fo, tá ið tey byrja og enda fiskiskap sambært undantaksreglunum í stk. 1, eisini tá lagt verður um til annan fiskiskap.
Stk. 3. Beinleiðis fiskiskapur eftir blálongu skal ikki rekast á grynri sjógvi enn 500 m.
Máting av meskum og merking av reiðskapi
§ 8. Meskavíddin skal vera soleiðis, at tá ið meskurin verður strektur á vátum neti diagonalt eftir longdini, skal flatt mátitól, 2 mm tjúkt, við tí ásetta mátinum lættliga ganga gjøgnum meskarnar í netinum, sambært starvsreglugerð um meskamáting.
Stk. 2. Fiskireiðskapur, ið ikki stendur mát sambært §§ 5-7, skal vera fyri seg í serligum rúmi ætlað til goymslu av hesum reiðskapi.
Stk. 3. Allar boyur á línureiðskapi skulu vera merktar við kallibókstavunum og havnarkenningarnummarinum hjá fiskifarinum. Allar endaboyur skulu hava eina minst 1,5 metur høga stongboyu við vimpli við havnarkenningarnummari.
Kapittul 3
Fiskiskapur eftir svartkjafti
§ 9. Loyvt er skipum úr ES londum at veiða upp til 2.500 tons av svartkjafti í føroyskum sjógvi í 2018.
Stk. 2. Umframt kvotuna, sambært stk. 1, hava skip úr ES londum atgongd at veiða í mesta lagi 21.500 tons av ES kvotuni av svartkjafti í føroyskum sjógvi í 2018.
Stk. 3. Í veiðu eftir svartkjafti, verður hjáveiða av gulllaksi, sum ikki slepst undan, mótroknað kvotunum sambært stk. 1 og 2.
Tal av skipum
§ 10. Í mesta lagi 34 fiskifør kunnu vera til svartkjaftafiskiskap í senn sambært § 9. Talið av fiskiførum kann økjast upp til 38, tá fiskifør partrola.
Stk. 2. Verður ein høvuðsleið til fiskiskapin ásett av Vørn, kunnu 20 skip vera á høvuðsleiðini í senn.
Fiskileiðir
§ 11. Loyvt er ikki at royna eftir svartkjafti við troli á teimum leiðum nevndar í stk. 2 og 3, samanber tó eisini § 23.
Stk. 2. Á landgrunninum innan fyri linjur drignar millum hesi støð og í hesi raðfylgju:
1) 62°50'00"N, 07°11'00"V
2) 62°53'00"N, 06°40'00"V
3) 62°50'00"N, 06°10'00"V
4) 62°43'00"N, 05°38'00"V
5) 62°32'00"N, 05°02'00"V
6) 62°25'00"N, 04°15'00"V
7) 62°19'00"N, 04°00'00"V
8) 62°01'00"N, 04°00'00"V
9) 61°17'00"N, 04°56'00"V
10) 60°26'00"N, 06°10'00"V
11) 60°26'00"N, 06°32'00"V
12) 60°35'00"N, 06°35'00"V
13) 61°23'00"N, 07°30'00"V
14) 61°25'25"N, 08°01'00"V
15) 61°32'48"N, 08°20'30"V
16) 61°49'00"N, 08°41'50"V
17) 62°00'00"N, 10°00'00"V
18) 62°40'00"N, 10°00'00"V
19) 62°40'00"N, 08°00'00"V
20) 62°50'00"N, 07°11'00"V
Stk. 3. Á Føroya Banka innan fyri linjur drignar millum hesi støð og í hesi raðfylgju:
1) 60°50'00"N, 07°57'00"V
2) 61°03'00"N, 07°57'00"V
3) 61°15'30"N, 08°16'00"V
4) 61°13'20"N, 08°42'12"V
5) 61°00'00"N, 09°11'00"V
6) 60°48'40"N, 09°25'00"V
7) 60°24'00"N, 09°07'00"V
8) 60°50'00"N, 07°57'00"V
Reiðskapur
§ 12. Tá svartkjaftur verður veiddur við uppsjóvartroli, skulu meskarnir í trolinum ikki vera minni enn 35 mm.
§ 13. Trolið skal hava innsetta skiljirist, tá roynt verður eftir svartkjafti á leiðunum norðan fyri 60°20'00''N, og sunnan fyri eina linju drigna í ein beinan eystan úr punktinum 63°00'00''N, 06°00'00''V og út á fiskimarkið, og 315° rættvísandi úr punktinum 63°00'00''N, 06°00'00''V og út á fiskimarkið.
Stk. 2. Ristseksjónin skal setast inn framman fyri posan. Ristin skal hava rimar við í mesta lagi 55 mm millum hvørja. Hallið á ristini skal vera 45°-60°. Op skal vera í netinum undir ristini. Opið skal vera breiddin á ristini og skal vera frítt soleiðis, at hjáveiða ótarnað sleppur út. Skjal 2 vísir skitsu av rist og ristseksjón.
Kapittul 4
Fiskiskapur eftir makreli og norðhavssild
§ 14. Loyvt er skipum úr ES londum at fiska 30.877 tons av makrelkvotuni hjá ES í føroyskum sjógvi í 2018.
Stk. 2. Í mesta lagi 12 fiskifør kunnu vera til fiskiskap eftir makreli í senn, sambært stk. 1. Tó kunnu 20 skip vera á listanum.
§ 15. Tá makrelur verður veiddur við uppsjóvartroli, skulu meskarnir í trolinum ikki vera minni enn 35 mm.
§ 16. Kvotan, sambært § 14, kann í føroyskum sjógvi bert fiskast uttan fyri linjur drignar 12 fjórðingar úr grundlinjunum, samanber tó eisini § 23.
§ 17. Loyvt er skipum úr ES londum at fiska í mesta lagi 4.000 tons av kvotuni hjá ES av norðhavssild í føroyskum sjógvi í 2018.
Stk. 2. Í mesta lagi 20 fiskifør kunnu vera til fiskiskap eftir norðhavssild í senn, sambært stk. 1.
§ 18. Kvotan, sambært § 17, kann í føroyskum sjógvi bert fiskast uttan fyri linjur drignar 12 fjórðingar úr grundlinjunum og norðan fyri 62˚30 N, samanber tó eisini § 23.
Ásetingar um útgerð umborð fyri skip, sum veiða makrel og norðhavssild
§ 19. Gloppið millum rimarnar í pumpukassanum kann í mesta lagi vera 10 mm. Rimarnar skulu vera sveisaðar fastar. Um pumpukassin hevur hol í staðin fyri rimar, skal tvørmátið á holunum ikki fara upp um 10 mm. Hol í sliskuni, áðrenn pumpukassan, skulu ikki vera meiri enn 15 mm í tvørmát.
§ 20. Skip skulu ikki vera innrættað soleiðis, at møguligt er at tøma fisk úr tangunum yvir borð undir vatnlinjuni.
§ 21. Vørn kann krevja at fáa tekningar frá skipum, sum vísa, hvussu fongurin verður hagreiddur umborð og um tømingarmøguleikar. Skip skulu til einhvørja tíð hava avrit av hesum tekningum umborð.
§ 22. Fiskifør, sum ikki frysta veiðuna umborð, hava ikki loyvi at hava ella brúka sjálvvirkandi støddarskiljarar umborð. Verður veiðan fryst ella virkað umborð, skal hetta gerast beint eftir støddarskiljing.
Kapittul 5
Ymiskar ásetingar
Friðaðar leiðir
§ 23. Í tíðarskeiðinum 1. januar til 31. desember, báðir dagar íroknaðir, er ikki loyvt at veiða við nøkrum veiðihátti innan fyri linjur drignar 12 fjórðingar úr grundlinjunum.
Stk. 2. Fiskifør, sum fiska sambært hesi kunngerð, skulu halda seg til ásetingarnar um friðað øki ásettar í kunngerð um at friða ávísar leiðir í føroyskum sjógvi fyri veiðu við troli og øðrum reiðskapi og § 1 í kunngerð um tíðaravmarkað veiðibann á gýtingarleiðum fyri skip úr Noregi og ES londum.
Loyvi
§ 24. Fiskifør úr ES londum kunnu bert byrja fiskiskap á føroysku landleiðunum, um tey eru á lista yvir fiskifør, sum ES hevur givið loyvi at fiska á føroysku landleiðunum sambært hesi kunngerð. Listin skal vera fráboðaður og góðkendur av føroyskum myndugleikum. Á listanum skal vera frámerkt, hvat fiskaslag fiskifarið hevur loyvi at fara til beinleiðis fiskiskap eftir.
Hjáveiða í fiskiskapi eftir svartkjafti, makreli og norðhavssild
§ 25. Í fiskiskapi eftir svartkjafti, makreli ella norðhavssild skal samlaða hjáveiðan av fiskasløgunum toskur, hýsa, upsi og kongafiskur, hvørki fyri hvørt hál ella fyri túrin, vera meiri enn 2% av samlaðu veiðuni fyri túrin ella hálið.
Stk. 2. Skiparin hevur skyldu at boða Vørn frá, er íblandingin av fiskasløgunum toskur, hýsa, upsi og kongafiskur meiri enn 2% av vektini í hvørjum háli ella kasti.
Ungfiskur
§ 26. Í beinleiðis veiðu eftir svartkjafti skal íblandingin av ungfiski í hvørjum háli ikki vera meiri enn 50% í tali. Svartkjaftur, ið er minni enn 23 cm, mátaður fremst úr høvdinum til aftast á stertinum, er ungfiskur.
Stk. 2. Í beinleiðis veiðu eftir upsa skal íblandingin av ungfiski í hvørjum háli ikki vera meiri enn 30% í tali. Upsi, ið er minni enn 55 cm, mátaður fremst úr høvdinum til aftast á stertinum, er ungfiskur.
Stk. 3. Í beinleiðis veiðu eftir blálongu skal íblandingin av ungfiski í hvørjari setu ikki vera meiri enn 25% í tali. Blálonga, ið er minni enn 75 cm, máld fremst úr høvdinum til aftast á stertinum, er ungfiskur.
Stk. 4. Í beinleiðis veiðu eftir longu skal íblandingin av ungfiski í hvørjari setu ikki vera meiri enn 25% í tali. Longa, ið er minni enn 75 cm, máld fremst úr høvdinum til aftast á stertinum, er ungfiskur.
Stk. 5. Í beinleiðis veiðu eftir toski skal íblandingin av ungfiski í hvørjari setu ella í hvørjum háli ikki vera meiri enn 30% í tali. Toskur, ið er minni enn 50 cm, máldur fremst úr høvdinum til aftast á stertinum, er ungfiskur.
Stk. 6. 2) Í beinleiðis veiðu eftir hýsu skal íblandingin av ungfiski í hvørjum háli ella í hvørjari setu ikki vera meiri enn 30% í tali. Hýsa, ið er minni enn 45 cm, máld fremst úr høvdinum til aftast á stertinum, er ungfiskur.
Stk. 7. 2) Í beinleiðis veiðu eftir kongafiski skal íblandingin av ungfiski í hvørjum háli ella í hvørjari setu ikki vera meiri enn 25% í tali. Kongafiskur, ið er minni enn 37 cm, máldur fremst úr høvdinum til aftast á stertinum, er ungfiskur.
Stk. 8. Er íblandingin av ungfiski, sambært stk. 1-7, størri enn ásetta hámarkið, skal skiparin alt fyri eitt boða Vørn frá. Skiparin hevur skyldu at upplýsa íblandingina av ungfiski, tá ið Vørn biður um tað.
§ 27. Sambært § 69, stk. 1 í løgtingslógini kann Vørn áseta bráðfeingis veiðibann fyri ávísan fiskiskap á ávísum leiðum í føroyskum sjógvi, har íblandingin av ungfiski ella hjáveiða er meira enn ásetta hámarkið. Bráðfeingis veiðibann kann lýsast fyri upp til 4 vikur hvørja ferð.
Minstamát á fiski
§ 28. Fiskur, ið ikki stendur hesi mát, mátaður fremst úr høvdinum til aftast á stertinum, er undirmálsfiskur:
1) Toskur, Gadus morhua, 40 cm.
2) Hýsa, Melanogrammus aeglefinus, 37 cm.
3) Reyðsprøka, Pleuronectes platessa, 40 cm.
4) Lálla, Glyptocephalus cynoglossus, 28 cm.
5) Tunga, Microstomus kitt, 30 cm.
6) Kalvi, Hippoglossus hippoglossus, 45 cm.
7) Sild, Clupea harengus, 22 cm.
8) Glaskvoysa, Lepidorhobmus whifflagonis, 25 cm.
9) Laksur, Salmo salar, 60 cm.
10) Hvítingur, Merlangius merlangus, 30 cm.
11) Stórur kongafiskur, Sebastes marinus, 30 cm.
12) Trantkongafiskur, Sebastes mentella, 30 cm.
13) Blálonga, Molva dipterygia, 60 cm.
14) Longa, Molva molva, 60 cm.
15) Brosma, Brosme brosme, 40 cm.
16) Langasporl, Coryphaenoides rupestris, 40 cm.
17) Gulllaksur, Argentina silus, 28 cm.
18) Havtaska, Lophius piscatorius, 50 cm.
19) Upsi, Pollachius virens, 45 cm.
20) Svartkalvi, Rheinhardtius hippoglossoides, 35 cm.
21) Makrelur, Scomber Scombrus, 30 cm.
Stk. 2. Veiðan av undirmálsfiski fyri hvønn túr skal ikki vera meiri enn 5% av samlaðu vektini av veiðuni fyri túrin. Tó kann veiðan av undirmálsmakreli vera upp í 10% av samlaðu vektini av veiðuni fyri túrin.
Umrokningarfaktorar
§ 29. Við umrokning av fiski og fiskavørum til runda vekt skulu, umframt ásetingarnar í kunngerð um umrokningarfaktorar, hesir umrokningarfaktorar nýtast fyri svartkjaft:
1) Kruvdur, við høvdi: 1,20.
2) Kruvdur, avhøvdaður: 1,40.
3) Flak við skræðu og beinum: 2,80.
4) Flak, uttan skræðu, við beinum: 2,80.
5) Flak, uttan skræðu og bein: 2,80.
6) Fiskamjøl: 5,11.
Útblaking
§ 30. Loyvt er ikki at blaka ella sleppa fiski útaftur.
Fiskireiðskapur
§ 31. Kemur skip inn á øki, har tað ikki hevur loyvi at fiska, skal allur fiskireiðskapur vera burturstúgvaður á sínum natúrliga staði og trolwirar úrsjeklaðir.
Umskipingar
§ 32. Sambært § 37, stk. 1 í løgtingslógini er umskiping av veiðu ikki loyvd.
Stk. 2. Vørn kann tó loyva umskiping við bryggju í føroyskari havn samsvarandi galdandi NEAFC reglum hesum viðvíkjandi.
Fráboðanarskyldur
§ 33. Skip úr ES londum, sum sambært § 24 hava loyvi at fiska á føroysku landleiðunum, skulu senda fráboðan til Vørn, sum nærri ásett í skjali 3 til hesa kunngerð.
Kapittul 6
Revsireglur og gildiskoma
Revsing
§ 34. Brot á § 2, stk. 2, §§ 4-5, § 6, stk. 1-3, § 7, § 8, stk. 2-3, §§ 11-13, 15-16 og 18-20, § 21, 2. pkt., §§ 22-23 og 25, § 26, stk. 8, § 28, stk. 2, §§ 29-31 og 33 verða revsað við sekt, er ikki harðari revsing ásett eftir aðrari lóg. Á sama hátt verður tann revsaður, sum ikki ger eftir boðum ella fylgir boðum, sambært § 21, 1. pkt., ella sum umskipar uttan loyvi, sambært § 32, stk. 2.
Stk. 2. Feløg og aðrir løgfrøðiligir persónar verða revsað sambært reglunum í kapitli 5 í revsilógini.
Stk. 3. Sambært § 87 í løgtingslógini kann Vørn beinanvegin taka aftur rættin til at reka vinnuligan fiskiskap, um brot er framt sambært stk. 1. Rætturin at reka vinnuligan fiskiskap kann takast aftur upp til 4 vikur hvørja ferð.
Gildistíð
§ 35. 3) 1) Henda kunngerð kemur í gildi 1. januar 2018 og fer úr gildi 31. desember 2018.
Fiskimálaráðið, 29. desember 2017
Høgni Hoydal (sign.)
landsstýrismaður
/ Rógvi Reinert (sign.)
Skjal 1
Skitsa av skiljirist í beinleiðis veiðu eftir upsa
Skiljiristin hevur til endamáls at skilja stóran fisk frá smáum, soleiðis at tann smærri fiskurin fer gjøgnum ristina og út, ímeðan størri fiskurin verður leiddur aftur í posan.
Skjal 2
Skitsa av rist og ristseksjón í svartkjaftaveiðu
Skiljiristin hevur sum endamál at skilja stóran fisk frá smáum og sleppa størra fiskinum út gjøgnum op í undirnetinum.
Ristseksjón
Ristseksjónin skal setast inn framman fyri posan. Ristin skal hava rimar við í mesta lagi 55 mm millum hvørja. Hallið á ristini skal vera 45° - 60°. Op skal vera í netinum undir ristini. Opið skal vera breiddin á ristini og skal vera frítt soleiðis, at hjáveiða ótarnað sleppur út.
Skjal 3
Fráboðanir til Vørn
Niðanfyri standandi fráboðanir skulu sendast til vakt@vorn.fo, telefaks +298 313981 ella INMARSAT-C 492880010.
1) COE - Fráboðan um, at fiskiskapur byrjar. Skal sendast, í fyrsta lagi 6 tímar og í seinasta lagi 2 tímar, áðrenn skipið kemur inn í føroyskt fiskiøki.
Fráboðanin skal hava fylgjandi tekst:
2) CAT – Veiðifráboðan hvønn dag. Fráboðanin skal sendast, sjálvt um eingin veiða er fingin. Skal sendast dagliga fyrrapartin áðrenn kl. 12 UTC.
Fráboðanin skal hava fylgjandi tekst:
3) COX – Fráboðan um, at fiskiskapur endar. Skal sendast, í fyrsta lagi 8 tímar og í seinasta lagi 2 tímar, áðrenn skipið skiftir frá einum fiskaslagi til eitt annað ella gevst at fiska. Verður farið úr føroyskum sjógvi, skal fráboðanin sendast í seinasta lagi 12 tímar áðrenn.
Fráboðanin skal hava fylgjandi tekst:


text:
Navn: Grani 1
Skrásetingar nr.: FR87101
Folağur: mai 1987
Kyn: Hestur
- varğ geldur oktobur 1994
Litur: Brúnur viğ pangaré og frænutari krúnrond á vinstra afturbeini
- Hevur litgenini E- Aa toto
Stongmát: 122cm
Sinnalag: Sera róligur, fittur og kelin. Kann tó onkuntíğ verğa eitt sindur illgrunasamur inná "løgnir" lutir ella um okkurt er har, sum ikki plagar at vera.
Gott ríğingaross.
Eigari: Elisabet Thomsen - Hvannasund
Fortíğ: Grani, ella Faksi, sum hann upprunaliga æt, varğ folağur vesturi í Bø hjá Jón Joensen. Hann átti hann til í minsta lagi 1995.
Summariğ 1993, ímeğan Jón átti hann, var hann í Djúpadali og gekk saman viğ ryssunum har.
Summariğ 1994 var hann í Gøtu hjá ryssunum Svannu2 og Flikkuni.
Aftaná tağ hevur hann óiva veriğ geldur og síğani seldur til Jóhann Mortensen, Tórshavn. Vit vita ikki um hann skifti navn hjá honum ella næsta eigara, sum var spf. Berg Hestar. Har varğ hann í øllum førum kallağur Grani.
Í uml. 2003 varğ hann seldur til Linjohn Christiansen, Skálavík.
Í juni 2005 keypti núverandi eigari hann.
Avkom:
Disa 2 - FR94102
Grani 2 - FR95101
Grettir - FR95103


text:
Nýggjur studentavegleiðari á Føroyamálsdeildini
Ingilín Strøm hevur tikið við sum studentavegleiðari á Føroyamálsdeildini.
Høvuðsuppgávan hjá studentavegleiðaranum er at geva ráð í spurningum, ið hava við lestrarviðurskifti hjá studentunum at gera.
Ingilín fer at hava fasta viðtalutíð mánadagar millum kl. 12 og 14 í studentarúminum beint uttan fyri skúlastovuna á 3. hædd. Til ber eisini at senda teldupost FMD-studvegl(at)setur.fo ella ringja á tlf. 35 25 26 og spyrja ella gera avtalu um vegleiðing.
Ingilín Strøm lesur á 2. ári, og vit ynskja henni góða eydnu í starvinum.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Har eru søgur um hópdrápsmannin í viktorianska London, sum møguliga var kongligur, og tann óhugnaliga søgan um barnið, sum hvarv.
Óloyst brotsverk tekur okkum við á eina ótrúliga ferð gjøgnum hesi andstyggiligu brotsverk.
Vit hoyra um sunnudagsskúlalæraran, sum var undir illgruna í tveimum ógvisligum morðum.
Vit hoyra eisini um ein ránsmann, sum leyp úr einum flogfari og síðan hvarv, ein mann, sum varð dripin við einum eitrandi regnskjóli, og nógv, nógv annað. Nógv er at vera bilsin og ovfarin um.
Grønur faktakrabbi
Aftur


text:
Sunnudagin 30. september skipa Parasport og FSF fyri stuttligum fótbóltstiltaki á Tórsvølli.
Tiltakið er til fólk við menningartarni og vinum, ella familju teirra.
Á tiltakinum verða stuttligar kappingar til børn og vaksin, og allir luttakarar við menningartarni fáa lekkra t-troyggju og bólt.
Fyri at vit skulu vita hvussu nógv koma er neyðugt at melda til á https://goo.gl/forms/JFwBS1urItYMzu502
Seinasta freist at boða frá luttøku er fríggjadagin 28. September kl 12.
Vónandi síggja vit nógv, og onkur nýggj andlit á Tórsvølli 30. September.